text:
1917
Innihaldsyvirlit
Hendingar[rætta | rætta wikitekst]
- 3. apríl - Vladimir Lenin kemur aftur til Russlands aftaná at hava livað í útlegd í Sveis.
- 12. mai - Sandavágssteinurin verður funnin.
- 4. juni - Fyrsta Pulitzer Price heiðurslønin verður handað fyri journalistik.
- 10. august - Verkfall tekur seg upp Spania, men fellur niður aftaná 3 dagar, tá 70 hava latið lív, fleiri hundrað eru meiðslaði og 2000 vorðin handtikin.
- 18. august - Eldur tekur seg upp í Thessaloniki í Grikkalandi, við teimum avleiðingum at 32% av býnum oyðilegst, og 70.000 mans verða heimleys.
- 6. desember - Finland fær fullveldi eftir 108 ár undir russiskum ræði.
Ókend dagseting[rætta | rætta wikitekst]
- Løgtingið yvirtekur skipið Smyril og rutusiglingina frá Mortensens-monnunum á Tvøroyri
- Kvinnur fáa lov at stilla upp til val í Hollandi.
- juli - Nógv hóvasták verður gjørt útfrá myndarøð, sum eigur at vísa veruligar blomsturálfar, barnauppfinnarin viður kennir ikki lygnina fyrr enn árið 1981.
List[rætta | rætta wikitekst]
Bókmentir[rætta | rætta wikitekst]
Prufrock and other Observations hjá T.S. Elliot
Ítróttur[rætta | rætta wikitekst]
Fótbóltur[rætta | rætta wikitekst]
Føðingar[rætta | rætta wikitekst]
- 19. november - Indira Gandhi (d. 1984)
Andlát[rætta | rætta wikitekst]
- 26. apríl - Fríðrikur Petersen, próstur, yrkjari og fyrsti formaður Sambandsfloksins. (f. 1853)


c: text/html

text:
Stjórnarskrá okkara og 14. september
Dan Klein --- 14.09.2017 - 08:30
Nú 14. september 2017 eru 71 ár liðin síðani størsta dag í søgu okkara: Fólkaatkvøðudagurin leygardagin 14. september 1946, tá 51% atkvøddu fyri loysing frá Danmørk og bert 49% fyri uppskoti donsku stjórnarinnar um at vit skuldu gerast partur av Danmarkar ríki, og at danska stjórnarskráin (grundlógin) skuldi gerast okkara.
Í mars í ár hevði Sambandsflokkurin landsfund, og formaður floksins, Bárður á Steig Nielsen, kom í fjølmiðlarnar og segði, at danska stjórnarskráin var okkara stjórnarskrá.
Hetta var forvitnisligt.
Um so var, at Bárður hevði rætt, so mátti hetta vera hent ein ávísan dag.
Alkunnugt er, at danir vita nágreinliga, at teirra stjórnarskrá kom í gildi 5. juni 1849. Hevði hon eisini verið okkara stjórnarskrá, so sum Bárður segði, átti hann at duga at sagt hvønn dag hetta var hent. Einki hevði verið meir rímiligt, enn at øll tey, sum fegnaðust um hesa hending, á hvørjum ári hendan dag heysaðu dannebrók í húnar hátt fyri at vísa hvussu glað tey vóru. Men hvørki Bárður ella nakar annar er higartil sloppin at flagga fyri hesi stóru hending, tí vit hava einki fingið at vita um, hvør dagurin er. Men nú formaðurin í einum av størstu politisku flokkum okkara hevði sæð ljósið, var týdningarmikið, at hann kundi sleppa at greiða okkum øllum frá, hvør hesin dagur er.
Tí sendi eg Sambandsflokkinum teldubræv dagsett 15. mars 2017 og spurdi: Nær er danska stjórnarskráin vorðin stjórnarskrá okkara?
Dagur gekk av degi, og einki svar kom.
Ein mána seinni minti eg á spurningin. Heldur einki svar. 15. mai minti eg aftur á at hann ikki hevði svarað, men tað var sama úrslit.
So kom eg at hugsa um, at Bárður kanska hevði fyri neyðini at fáa hjálp uttanífrá fyri at svara. Tað kundi jú vera, at onkur, sum dugdi danskt, kundi hjálpt honum! Tískil fekk eg spurningin týddan til danskt, tá eg aftur tann 15. juni minti hann á spurningin: Hvornår er Danmarks grundlov blevet gældende som grundlov på Færøerne?
Men illa gekst hjá Sambandsflokkinum at fáa klókar danir at hjálpa sær. Men tað eru yvir tvey túsund milliónir sum duga at tosa enskt. Kanska onkur av teimum kundi hjálpt Bárði? So 15. juli fekk eg spurningin týddan til enskt: When did the Danish constitution become our constitution?
Men heldur ikki tann enskttalandi heimurin kundi hjálpa Bárði at finna svarið.
Nú er tað so, at okkara støða er meinlík henni hjá Grønlandi, og kanska onkur av klóku grønlensku brøðrum okkara kundi hjálpt Bárði? So fyri einum mána síðani, tann 15. august, royndi eg aftur: Danmarkip naalagaaffiata tunngaviusumik inatsisaa qanga uagutsinnut tunngaviusumik inatsisaalerpa?
Men heldur ikki grønlendingar kundu hjálpa Sambandsflokkinum at ráða hesa gátu.
Nú kundi eg sjálvandi roynt at lætt um hjá Bárði við at týtt spurningin til týskt, tí alkunnugt er, at týskarar eru sera dugnaligir í øllum, sum hevur við stjórnarskráir at gera. So hevði spurningurin ljóðað: Wann wurde das dänische Grundgesetz auch unseres?
Men vanligt et at siga, at franskt er fremsta diplomatimálið. So hví ikki nýta tað: Quand est-ce que la constitution danoise est devenue notre constitution?
Men hvat við at fáa spurningin týddan til fremsta vísindamálið av øllum. So skuldi borið til at fingið hjálp! Hetta málið er latín: Quando constitutio danica et nostra facta est?
Men alt hetta kann eg spara mær, tí hægsta leiðsla Sambandsfloksins hevur funnið út av, at teir ikki kunnu svara hesum einfalda spurningi.
At viðurkenna sum er, at teir ikki hava sagt sannleikan, koma teir sær ikki. Tí halda teir, at best er at tiga.
Sjálvandi veit ein og hvør, at hetta er tað sama sum at viðganga, at danska stjórnarskráin ongantíð er vorðin stjórnarskrá okkara, tí tá nakað ongantíð er borið í heim, er tað ikki til. Við tøgn síni hevur Sambandsflokkurin sostatt viðurkent, at danska stjórnarskráin (grundlógin) ongantíð er vorðin okkara stjórnarskrá.
Hetta hevur danska stjórnin altíð vitað.
Tað var hetta, ætlanin hjá donsku stjórnini var at fáa broytt við fólkaatkvøðuni tann 14. september 1946. Hevði hetta eydnast, og ein meiriluti upp á eina atkvøðu hevði verið fyri stjórnaruppskotinum, so hevði Bárður á Steig Nielsen og allur Sambandsflokkurin flent upp á háð at mær og øllum teimum, sum spurdu so býtt. So kundu teir sagt: “Vit atkvøddu á Føroya løgtingi tann 10. mai 1946 fyri at hava eina fólkaatkvøðu, har føroyingar á fullkomuliga demokratiskan hátt kundu nýta sín tjóðskaparliga sjálvsavgerðarrætt til at siga frá, um teir vildu gerast ein partur av Danmarkar ríki og gera donsku stjórnarskránna til sína stjórnarskrá ella heldur fáa loysing. Á demokratiskan hátt avgjørdu føroyingar henda dag, 14. september 1946, at Føroyar skuldi gerast partur av Danmarkar ríki, og harvið avgjørdu teir eisini at gera donsku stjórnarskránna til stjórnarskrá sína.”
Men stjórnaruppskotið fekk ikki eina atkvøðu í meiriluta. Loysing fekk ikki bara eina atkvøðu í meiriluta, men heilar 161 meir.
Dagin eftir, tann 15. september 1946, sendi tíðindastovan Ritzau eitt fjarrit út um allan heim. Tað var ein fráboðan frá formanni Sambandsfloksins Andras Samuelsen. Hann sum skrivaði fjarritið var sonur Andras, Georg Lindenskov Samuelsen. Sær við lið hevði Georg bróður sín Trygva, sum var løgfrøðingur, valdur løgtingsmaður fyri Suðurstreymoyar valdømi og limur í týdningarmestu løgtingsnevndini: landsnevndini. Fjarritið segði, at Andras var formaður í einum higartil ókendum flokki, sum æt “Samarbejdspartiet”, Samstarvsflokkurin. Fyrstu boð, hann hevði at geva føroyingum og øllum øðrum henda sunnudagin eftir fólkaatkvøðuna, var at stjórnaruppskotið var fallið.
So lítla virðing hevði danska stjórnin fyri føroyingum, at hon ikki hevði hildið tað verið neyðugt at týða tilboð sítt til føroyskt. Tí mugu vit framvegis taka uppaftur donsku orðingarnar, tá vit skulu greiða frá hvat tað var sum fall henda dag fyri 71 árum síðani.
Fyrsti setningur í stjórnaruppskotinum ljóðaði soleiðis: “Færøerne udgør som hidtil en del af Danmarks rige med samme statsretlige stilling som før 1940.”
Men nú segði Andras, at stjórnaruppskotið var fallið.
Hetta vil siga, at støðan nú var tann, at “Færøerne udgør ikke som hidtil en del af Danmarks rige med samme statsretlige stilling som før 1940.”
Føroyingar høvdu havt høvi til at gerast “en del af Danmarks rige,” men høvdu rikið hetta tilboð stjórnarinnar aftur, og tað viðurkendi Andras og tók avleiðingarnar sum ein maður.
Men tá vit nú ikki tóku av at fara upp í Danmarkar ríki og gera donsku stjórnarskránna til okkara stjórnarskrá, hvør var so okkara veruliga støða?
Hon var sjálvsagt eins og frammanundan.
Sum Sambandsflokkurin visti, so vóru vit í sambandi við Danmørk. Samband er millum tveir partar, sum hvør í sínum lagi ráða sær sjálvum. Okkara samband við Danmørk var ásett í einum fólkarættarligum realuniónssáttmála, sum var gjørdur millum Danmørk og Noreg, sum vit vóru ein partur av. Hesin sáttmáli ásetti, at hesi ríki vóru javningar, og hvørt ríki stýrdi sínum egnu viðurskiftum. Tí hevði hvør av pørtunum eisini sína egnu stjórnarskrá.
Noregs ríki fekk nýggja stjórnarskrá 7. august 1661, um sama mundið sum Danmørk eisini fekk eina samsvarandi. Noregs ríki var stórt, men 14. august 1662, árið eftir, fingu forfedrar okkara høvi til at taka støðu til, um teir vildu vera við undir hesi stjórnarskrá saman við hinum landsmonnum sínum, og tað samtyktu teir við miklari frøi á eykaløgtingi, har yvir 10% av øllum landsmonnum vóru á fundi í Tórshavn.
Alkunnugt er, at vit hava ta sonevndu rættarligu raðfylgjuna. Hægst eru stjórnarskráir. Við heimild í teimum verða vanligar lógir gjørdar. Við heimild í lógum ber til at gera kunngerðir. Ein kunngerð kann ikki vera í stríð við lógina, og er hon tað, so má kunngerðin dvína. Somuleiðis kann ein lóg ikki vera í andsøgn við stjórnarskránna, og er hon tað, er tað stjórnarskráin sum vinnur. Lógir verða gjørdar av tí lóggevandi valdinum, meðan hægsta vald ríkisins ger stjórnarskránna.
Hægsti myndugleiki í ríki okkara gjørdi stjórnarskránna í 1661. Skal hon broytast, má hesin hægsti myndugleiki koma saman at taka støðu til málið.
Í 1814 minkaði ríki okkara og misti sítt navn. Teir samríkismenn okkara, sum búðu eystanfyri, søgdu ríki sítt eita Noreg og kastaðu saman við Svøríkis ríki. Vit vóru við sama lag í ríkinum og høvdu somu stjórnarskrá, og vóru framvegis í javnbjóðis sambandi við Danmarkar ríki.
Í 1849 gjørdu danir eina nýggja stjórnarskrá. Um so var, at henda stjórnarskrá skuldi gerast okkara, skuldi hægsti myndugleiki í ríki okkara fara til verka og samtykkja, at henda danska stjórnarskrá eisini var okkara.
Hetta er ikki hent.
Hinvegin hevur danska stjórnin lýst donsku stjórnarskránna sum vanliga lóg hjá okkum. Ein vanlig lóg kann ikki troka burtur eina stjórnarskrá.
Tað, sum stóð upp á spæl 14. september 1946, var um vit vildu avtaka okkara stjórnarskrá frá 7. august 1661 við at leggja okkum skerflatar og gerast ein partur av Danmarkar ríki og harvið koma undir donsku stjórnarskránna.
Tann sigur, vit tá vunnu, var ovurhonds. Einki av tí, sum okkum hevur verið fyri síðani, kann skiljast uttan sum avleiðing av tí avgerð, sum tey tóku, sum tá vóru uppi á døgum.
Bert eitt dømi: Í hesum døgum kunnu vit fegnast um, at ein føroysk sendinevnd er bjóðað inn á gólvið hjá japanska uttanríkisráðharranum. Eitt er vist, og tað er, at hevði tann vanlagna verið okkum fyri í 1946, at stjórnaruppskotið hevði verið samtykt, so høvdu okkara sendimenn sitið á ytstu brík bæði í Japan og alla aðra staðni.
Tað, sum hendi á fólkaatkvøðuni, var at vit varðveittu tann rætt, sum vit høvdu fyri 14. september 1946. Forfedrar okkara stóðu sum drangar í brimi og vunnu á allari mótstøðu.
Men nú er ætlanin, at vit á nýggjari fólkaatkvøðu skulu forkoma okkum tann rætt, sum vit hava havt her síðan Grímur Kamban setti fótin á land, og sum vit ongantíð hava latið av hondum. Vit skulu viðurkenna, at danska stjórnarskráin er okkara stjórnarskrá og at vit tí eru innlimaði í Danmarkar ríki.
Um so verður, at hetta verður gjørt, so sleppa vit frá at halda 14. september næsta ár, og eg sleppi frá at spyrja formann Sambandsfloksins nær danska stjórnarskráin gjørdist stjórnarskrá okkara, tí tá vita øll, at hetta hendi tann dag, nýggja fólkaatkvøðan samtykti, at vit vóru undir donsku stjórnarskránni og harvið blivu innlimaði í Danmarkar ríki.
Tað sigst, at henda avreiðing er dagsett til 25. apríl 2018.
Zakarias Wang

robotstxt: allowed

filter: keep


text:
Ófriðurin í Egyptalandi og leiguútreiðslur til flogfør vóru høvuðsorsøkin til eitt verri úrslit fyrsta ársfjórðing 2014 sammett við sama tíðarskeið 2013.
Inntøkurnar øktust kortini fyrstu tríggjar mánaðirnar í ár
Inntøkurnar hjá Atlantsflogi øktust fimm prosent fyrsta ársfjórðing 2014 sammett við sama tíðarskeið í fjør. Inntøkurnar hækkaðu fimm milliónir krónur – úr 104 milliónum krónum fyrsta ársfjórðing í 2013 upp í 109 milliónir krónur fyrstu tríggjar mánaðirnar í 2014. Raksturin er vanliga tyngri í vetrarhálvuni, og aftur í ár var undirskot á rakstrinum í 1. ársfjórðingi, m.a. tí ófriður í Egyptalandi og leiguútreiðslur til flogfør kostaðu nógv.
Í 2013 var hallið í fyrsta ársfjórðingi 2,7 milliónir krónur eftir skatt, sum øktist upp í 7,9 milliónir krónur eftir skatt í 2014.
Leigutúrarnir hava verið munandi færri til Egyptalands enn ætlað, m.a. tí at ófriður í Egyptalandi hevur havt við sær, at Danmark og onnur lond hava mælt fólki frá at ferðast til Sharm el Sheikh.
-Leiguútreiðslurnar til flogfør hava verið hægri enn í fjør, og talið av leigutúrum hevur samstundis verið munandi minni enn upprunaliga ætlað, staðfestir Jørgen Holme, stjóri í Atlantsflogi.
Harumframt er rutuflúgvingin um páskirnar ikki við í fyrsta ársfjórðingi, tí páskirnar lógu í apríl.
-Tað ávirkar tølini munandi skeiva vegin, tá ið samanborið verður við 2013, tá páskirnar vóru í mars. Í fjør vóru inntøkurnar frá páskaferðsluni við í fyrsta ársfjórðingi, men tær eru altso ikki við í ár, vísir Jørgen Holme á.
Samanumtikið hevði vantandi páskaferðslan í mars við sær, at samlaða ferðafólkatalið lækkaði eitt prosent í fyrsta ársfjórðingi í 2014, tá ið samaborið verður við sama tíðarskeið í 2013. Tillagingar, sum eru í gongd, og fyrireikingar til keypið av partabrøvum frá minnilutaeigarum, hava eisini ávirkað fyrsta ársfjórðing skeiva vegin.
Airbus 319, sum eru munandi størri enn gomlu RJ100-flogførini, hava havt við sær, at útboðið av setrum var seks prosent hægri í fyrsta ársfjórðingi 2014 samanborið við 2013. Nýtslustigið á rutunetinum lækkaði fýra prosentstig – úr 67 prosentum niður í 63 prosent.
Atlantsflog hevði 7,4 milliónir krónur í avlopi eftir skatt í 2013, og leiðslan metir, at ársúrslitið verður munandi betri í ár, m.a. tí at nógv flúgving verður í oljuvinnuni.
Vinalig heilsan
Atlantsflog
Fleiri upplýsingar fáast frá Jørgen Holme, stjóra, á tel. 21 37 20.


text:
Marine Harvest melda fyri grovan umhvørviskriminalitet
Norski umhvørvisfelagsskapurin Norges Miljøvernforbund hevur melda Marine Harvest og dagliga leiðaran Alf-Helge Aarskog fyri grovan umhvørviskriminalitet eftir at felagið misti umleið 50.000 alilaksar í einum ringi við Nærøy. Fiskurin var umleið 2 kilo og just viðgjørdur fyri innvølsmaðk, ið skjótt spjaðir seg til annan fisk.
Sloppin alilaksur blandar seg við villan laks, ið hevur við sær at dygdin á villum laksi støðugt minkar. Og støðan er sera álvarsom fyri so at siga allan villaksastovnin í Noreg, ið er í stórari afturgongd.
Her í landinum misti Bakkafrost í november umleið 200.000 alilaksar á 1,8 kilo í einum ringi út fyri Argir, ið just hevði fingið medesinfóður við lúsabasingarevninum Emamektin. Og boð vóru givin frá Heilsufrøðiligu Starvsstovuni, at eingin alilaksur mátti fiskast fyrr enn eftir 2. februar.
Hvar hesir 200.000 alilaksar eru farnir er ikki ilt at meta um, og kann tí roknast við at teir síggjast aftur á Leynavatni og Saksunarvatni - og við innvølsmaðki.
Ikki er tað fyrstu ferð at Marine Harvest hevur fingið bót fyri illa rikna alivinnu, og hevur Norges Miljøvernforbund mælt til at ein bót verður givin, møguiliga eisini fongsulsrevsing, á 500 til 1.000 kr. pr. sloppnan alilaks.
Um Bakkafrost fekk líknandi bót á 750kr. pr. alilaks, hevði bótin verið einar 150 milliónir krónur.
Men sum vant verður hond hildin yvir alivinnuna, og hon sleppur at toyggja sær sumn henni lystir - á so at siga hvørjum firði og sundi í landinum. Ólogligar lúsabasingarviðgerðir fara fram við blandingsevnum sum Azamethifos og Emamektin, ið fiskurin verður baðaður í umborð á brunnbátum, fyri siðan at verða dumpað á sjógv. Brot á allar umhvørvislóggávur verða gingnar á møti - meðan politikkarar og alivinna klappa hvønn annan á herðarnar og tosa um Føroyar sum fyrimynd í havumhvørvisvernd og burðardygd.
Kári Thomsen


text:
Mikudagin 31. januar hevði Reiðarafelagið fyri Farmaskip (RFF) aðalfund. Fyri vali á aðalfundinum stóðu Hentzar Steingrímsson, Jónas Sigmarsson, Sjúrður Johansen og Bogi P. Nielsen. Allir vórðu teir afturvaldir.
Í ársfrásøgnini, sum formaðurin, Jens Meinhard Rasmussen, legði fram á aðalfundinum, varð m.a. víst á eina uppgerð, sum er grundað á tøl frá limunum í RFF, og sum vísir, hvussu nógv fólk starvast í vinnugreinini, á sjógvi og landi.
Uppgerðin vísir, umleið 600 føroyingar hava sín vinnuveg við einum handilsskipi. Afturat hesum eru knapt 400 sjófólk úr hinum norðurlondunum og umleið 350 sjófólk aðrastaðni frá. Á sjónum er talan um útvið 1350 sjófólk.
Tað er harafturat vert at leggja merki til, at út við 300 fólk á landi hava sín vinnuveg í einum reiðaríi, sum er limur í RFF.
Afturat hesum koma sjálvandi fleiri onnur, sum ikki starvast beinleiðis hjá einum limi í RFF, men sum annars hava alt ella partar av sínum yrki í vinnugreinini.
Tað er sostatt einki at ivast í, at vinnugreinin er ein týðandi partur av føroyska vinnulandslagnum, og at vinnugreinin, eisini tá talan er um arbeiðspláss, er við til at styrkja føroyska samfelagið.
Skipini hjá limareiðaríunum í RFF virka í Norður-Europa, Norður-Amerika, Afrika, Indiska Havinum, stutt sagt um allan heimin, tó virka flest skip í norður-europeiskum øki.
Til ber at lesa alla nevndarfrásøgnina her.
Í nevndini í RFF sita nú Jens Meinhard Rasmussen, formaður, Hentzar Steingrímsson, næstformaður, Gunnbjørn Joensen, Rúni V. Poulsen, Jónas Sigmarsson, Sjúrður Johansen og Bogi P. Nielsen.


text:
Tianjin
Tianjin, fyrr romaniserað sum Tientsin, er ein metropolbýur í norðari partinum av Kina via havið. Býurin er ein av seks National Central of China. Talið á kommunum 15.469.500.[2]
Innihaldsyvirlit
Søga[rætta | rætta wikitekst]
Jørðin har ið Tianjin liggur í dag, varð skapað í fornøldini við botnseting frá ymiskum áum, ið runnu út í sjógvin við Bohai-flógvan, teirra millum Yellow River ið rann út í havið á hesum øki fyrr í tíðini. Áðrenn tað var her opið hav.
Tá ið Grand Canal varð gjørd gjøgnum Sui-kongsríki mentist Tianjin til ein handilsmiðdepil.
Qing keisaraveldi[rætta | rætta wikitekst]
Undir Qing-keisaraveldi (1644–1911) gjørdist Tianjin til eitt prefektur ella Zhou (州) í 1725, og í1731 varð Tianjin fylki stovnað undir prefekturinum.
Havnabýur[rætta | rætta wikitekst]
Í 1856 tóku kinesiskir hermenn seg umborð á The Arrow, ið var eitt skip ið kinesarar áttu, men var skrásett í Hongkong, men nýtti bretska flaggið og var undir illgruna fyri sjóræning, at smugla og fyri at handla við opium. Teir fangaðu 12 menn og fongslaðu teir. Sum aftursvar sendu bretar og franskmenn kanónskip undir leiðslu av Admiráli Sir Michael Seymour at taka Takuborgirnar nærindis Tianjin í mai 1858. Síðst í fyrra parti av Seinna Opiumkrígnum í juni sama ár vunnu bretar og fraklendingar, og Tianjin-sáttmálin varð undirskrivaður. Sáttmálin læt upp fyri handli millum Tianjin og onnur lond. Sáttmálarnir vórðu staðfestir av keisaranum í Kina í 1860, og Tianjin varð formliga latin upp fyri Stórabretlandi og Fraklandi, og á tann hátt eisini til umheimin. Millum 1895 og 1900 komu Japan, Týskland og Russland afturat, og seinni komu eisini lond sum Eysturríki-Ungarn, Italia og Belgia, ið ikki høvdu serloyvi til handilsvinnu í Kina, og stovnaðu teirra egnu øki í Tianjin, hvørt land hevði síni egnu fongsul, skúlar, barakkir og sjúkrahús.[3] Søguligu slóðirnar eftir hesum stýri síggjast í arkitekturinum, t.d. kirkjur og í túsundatalið av sethúsum.
Jarðfrøði[rætta | rætta wikitekst]
Tianjin liggur við vesturstrondina á Bohaiflógvanum, mótsattu megin eru landslutirnir Shandong og Liaoning. Tianjin hevur mark til Beijing 120 kilometrar í ein útnyrðing, og burtursæð frá móti eystri, so er býurin umgirdur til allar síðir av Hebei.
Fyrisitingarligt býti[rætta | rætta wikitekst]
Tianjin er býtt sundur í 16 landslutir.
Hesi øki og lond eru býtt sundur í smærri eindir, per 31 desember 2004[update], í 240 eindir á township støði, teirra millum 120 býir, 18 townships, 2 etnisk townships og 100 undirøki.
Keldur[rætta | rætta wikitekst]
- ↑ "Error: no
|title=specified when using {{Cite web}}" (in zh) (PDF). United Nations Development Programme China. 2013. http://www.cn.undp.org/content/dam/china/docs/Publications/UNDP-CH-HD-Publication-NHDR_2013_EN_final.pdf. Heintað 2014-01-05.
- ↑ "2015年天津市国民经济和社会发展统计公报-新闻中心-北方网". http://news.enorth.com.cn/system/2016/03/02/030839382.shtml.
- ↑ Donati, Sabina, Italy's Informal Imperialism in Tianjin during the Liberal Epoch, 1902-1922, The Historical Journal, Cambridge University Press, 2016, available on CJO2016, doi:10.1017/S0018246X15000461.
- ↑ 《保定经济统计年鉴2011》
- ↑ shi, Guo wu yuan ren kou pu cha ban gong; council, Guo jia tong ji ju ren kou he jiu ye tong ji si bian = Tabulation on the 2010 population census of the people's republic of China by township / compiled by Population census office under the state; population, Department of; statistics, employment statistics national bureau of (2012). Zhongguo 2010 nian ren kou pu cha fen xiang, zhen, jie dao zi liao (Di 1 ban. ed.). Beijing Shi: Zhongguo tong ji chu ban she. ISBN 978-7-5037-6660-2.
- ↑ 《中国民政统计年鉴2012》


text:
15. Mai 2018
- At fáa henda dialogin í lag var endamálið við at taka málið upp, sigur Sjúrður Skaale.
03. Mai 2018
Bjarni Hammer fer at røkja fólkatingssessin hjá Javnaðarflokkinum frá mánadegnum.
20. Apr 2018
Fakið hevur verið undir trýsti í fleiri ár, og nú leggur Københavns Universitet upp til at strika undirvísingina heilt. – Vitanin um Føroyar er frammanundan lítil í Danmark, og tað ger hetta stigið enn meira harmiligt, sigur Sjúrður Skaale, sum vil hava donsku stjórnini at svara eina røð av spurningum í hesum máli.
21. Feb 2018
NÝGGJ FRÁGREIÐING: BREXIT FÆR AVLEIÐINGAR FYRI FØROYSKA FISKIVINNU
Tá Bretland tekur seg úr ES, mugu Føroyingar gera nýggja fiskiavtalu við Bretar. Vit fiska nógv í bretskum sjógvi og útflyta nógv til Bretlands. Avtalan hevur tí stóran týdning fyri okkum - størri enn fyri Bretland. Les meira um hetta, Brexit samráðingar við ES og um strandarlandið Stórabretland í nýggju frágreiðing okkara "Brexit: Avleiðingar fyri føroyska fiskivinnu".


text:
Dagsins kalendaragáva er ein nýggjasta lýsingarátakið, ið stuttligasti núlivandi føroyingur Jákup Veyhe hevur gjørt. Tað er fyri frálíka umhvørvisátakið “Ert tú til green”, ið skipar fyri konsert við Orka, Gretu og Teiti leygarkvøldið í Tórsgøtu.
Tveir teir fyrstu lýsingarfilmarnir fyri “Ert tú til green” eru lagdir á netið og síggjast her.
Góðu fittu Nudlalesarar
Nú í jólamánaðinum, er ein jólakalendari er á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
Hugskot til uppgávur innan havfrøði
Hugskotini eru hugsað til BS ella Master uppgávur á Fróðskaparsetrinum ella við annan lærustovn í samstarvi við Fróðskaparsetrið.
Førleikar:
Fyri allar uppgávurnar er umframt vanliga havfrøði (við hollari stødd- og alisfrøði kunnleika), góðan hug og evni til at sita við telduna og arbeiða við dátum, forritan og grafikki ein fyritreyt.
Rák orsakað av skiftandi barometurstandi
Línu- og garnamenn hava greitt frá, at stundum er eitt rák, sum ikki hevur samband við sjóvarfallið. Frá alaraum eru eisini ábendingar um, at skiftandi barometurstandur kann elva til eitt rák millum oyggjarnar, sum er upp ímóti einari míl. Meira vitan um rákið, sum kemur av at djúp og oftandi skjótt ferðandi lágtrýst fara framvið oyggjunum hevur tískil týdning m.a. í samband við ali- og fiskivinnuna.
Hesa uppgávuna hugsa vit at verða í tveimum stigum, um talan er um eina masteruppgávu, ella sum tvær bachelor uppgávur, har tann seinna uppgávan byggir á tí fyrru.
Fyrra uppgávan:
Í fyrsta stigininum skal eitt barotropiskt numeriskt model setast upp fyri alt norður Atlantshavið. Av tí at økið er stórt, so verður numeriska loysiligheitin rættuliga grov, og verða sund og firðir í Føroyum bert í sera grovan mun lýst. Hetta modellið skal brúkast til at kanna, hvat fyri rák á landgrunninum verður skapt av látrýstunum, og hugsanin er at simulera hvat hendir um tá látrýstini ferðast ymsar leiðir, ferðast við ymsum ferðum og hava ymisk dýpir (styrki).
Høvuðseykennini fyri lágtrýstini (t.v.s. leið, ferð og dýpi) verður útvega við at kanna veðurkort, men í sjálvum simuleringuum verða tey 'idealiseraði', soleiðis at tað bert verður hugt eftur sjálvum látrýstunum, og ikki hvussu veðrið annars er kring hesi látrýstini. Hugsanin er at kanna umleið 15 ymsar hendingar.
Seinna uppgávan:
Í stigi tvey verður kannað, hvussu lágtrýstini ávirka rákið inni á firðunum og í sundunum. Modellið verður 'bert' sett upp fyri landgrunnin, men við rættuligari høgari loysiligheit, soleiðis at firðir og sund verða væl umboðaði. Til at dríva hesi modellini verða somu veðurstøður brúktar, sum í fyrru uppgávuni, men harumframt skal rákið á landgrunninum, sum grova modellið hevur roknað, brúkast til at dríva hetta modellið úti á rondunum.
Tsunami aldur í Føroyum
Ógvusliga Tsunami vanlukkan, sum hendi í fjareystri á jólum 2005, minnast tey flestu enn, og fjørmiðlarnir hava enn javnan fráboðanir um avleiðingarnar av stóru flóðalduni, sum rakti Japan í 2011. Hóast Tsunami-ir ikki eru so vanligar um okkara leiðir, so hava slíkar hendingar verið nærri við Føroyar.
Fyri o.um, 6000 árum fyri Krist hendi eitt omanlop á kantinum av norska landgrunninum, sum elvdi til eina rættuliga stóra tsunami aldu á okkara leiðum. Henda hendingin er kend sum Storeggaaldan. Model útrokningar hava víst, at aldan var umleið 10 m høg, tá hon kom inn á føroyska landgrunnin (Gjevik et al, 1994). Kanningar av botnsedimentunum í vøtnunum suðuri í Vági og Niðri á Møl á Eiði vísa, at tað breyt inn í hesi vøtnini í hesari hendingini (Grauert, 1999). Ein líknandi, men ikki so ógvuslig hending var í 1969, tá ein harður jarðskjaálvti rakti Gorringe Bankan í ein útsynning úr Portugal. Hesin skjálvtin skapti eina flóðaldu, sum rakti strendurnar hjá Portugal, Spanina, Marocco og oyggjarnar har um vegir. Á Europeiska meginlandinum gjørdi aldan í hesari hendingini ikki so nógv um seg, men ótti kom tó á fólk, serliga í Portugal, tí í 1755 varð Lissabon so at siga lagdur í oyði av slíkari hending.
Tsunami-ir kunnu eisini koma av omanlopum, og slíkt dømi er hendingin í 1953, tá eitt omanlop á Kalsoynni skapti eina aldu, sum fylti gjónna norðuri við Gjógv. Í 2008 var ein minni Tsunami hending, sum serliga gjørdi um seg í Hvannasundi, og frágreiðingar um líknandi hendingar á Sørvági og Miðvági eru frá 1920-árunum. Orsøkina til hesar hendingarnar vita vit ikki enn, men omanlop onkunstaðni á havbotninum er eitt av boðunum.
Tsunami aldur um okkara leiðir er eitt stórt evni, sum kann ganga aftur í fleiri uppgávur. Niðanfyri eru tvey dømir:
Flóðaldur í Føroyum uttan av havi
Við einum frymli, sum fevnir um Føroyar og næstu grannalondini verður við einari røð av model koyringum kannað, hvussu aldur, sum eru orsakaðar av omanlopum í havbotninum, kunnu ferðast kring og millum oyggjarnarm. Serliga verður hugt eftur møguligum omanlopum í brøttu skráningunum á Føroyska landgrunninum, og á skráningunum hjá meginlondunum kring Føroyar.
Flóðaldur Í Føroyum orsakað av omanlopum
Her verður ein neyvari frymil nýttur til at kanna hendingina við Gjógv í 1953, umframt kanningar av líknandi hugsaði omanlop á minst 5 øðrum støðum í Føroyum. Í hvørjum einstøkum føri skal ein meting gerast um hvørji virðir (hús, havnir, vegir o.l) kunnu verða rakt.
Tilvísingar:
B. Gjevik, G. Pedersen, E. Dybesland and C. B. Harbitz, ``Numerical simulations of tsunami waves; Preliminary results of the Storegga, the Gorringe Bank and the Thera case studies'' Preprint Series, Dept. of Math., Univ. of Oslo, No 1, (1994).
Grauert, M., "Storegga tsunami aflejringer på Færøerne", høvuðsritgerð, Købenshavns Universitet, (1999).
Ymiskt tilfar:
'Kann ein flóðalda raka Føroyar', sending í Kringvarp Føroya, ið Kári Sólstein legið til rættis. Trýst her.
'Færøsk tsunami: Havet hævede sig tre meter', grein í blaðinum Ingenøren. Trýst her.


text:
30. apríl 2018Nr. 61
Løgtingslóg um landskassatrygd fyri Oyggjaleikir í Føroyum
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismanninum verður heimilað at veita fíggjarliga trygd fyri, at Oyggjaleikirnir kunnu verða í Føroyum í seinasta lagi í 2029.
Stk. 2. Trygdin í stk. 1 kann ikki fara uppum í alt 10 mió. kr.
§ 2. Henda løgtingslóg kemur í gildi dagin eftir, at hon er kunngjørd og fer úr gildi 31. desember 2030.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 106/2017


text:
Ævintýr - eitt úrval
Ævintýrini á ljóðbókini eru: Klokkan, Lítla havfrúgvin, Blómurnar hjá Idu lítlu, Granntræið, Snjódrotningin, Snurran og bólturin, Seyðagentan og skorsteinssóparin, Tað, sum maður mín ger, er altíð best, Álvheyggjur, Hin áhaldni tinsoldáturin, Tað er rættuliga vist!, Flúgvandi kuffertið, Villu svanarnir, Hon nyttaði onki, Søgan um eina mammu, Reyðu skógvarnir, Vætturin hjá viðskerakeypmanninum, Kavamaðurin, Smágentan við svávulpinnunum, Náttargalin, Eldførið, Nýggi búni keisarans, Mishátti dunnuungin, Dólg-Hanus, Lítli Klávus og stóri Klávus, Prinsessan á ertrini, Pinkulisa, Svínadrongurin og Galosjurnar hjá Eydnuni.


text:
Tað er nú bannað at koyra í lastbil á niðaravegi, frá Ósanum og til Miðbýin á Tvøroyri. Undantakið er vøru- og arbeiðskoyring til hús, ið liggja í økinum.
Gjøgnumkoyring er sostatt ikki loyvd, og sum heild skal lastbilakoyring avmarkast til tað, ið er avgerandi neyðugt. Ruskinnsavning og oljuáfylling er sjálvandi loyvt, og tað sama er galdandi fyri aðrar veitingar til hús í økinum. Heitt verður á lastbilaførarar um so vítt gjørligt, at velja stytstu leið til tey hús, ið skulu hava veitingar, og at fara út aftur sama veg.
Tað hevur leingi verið eitt ynski at minka um tungu ferðsluna eftir Sjógøtu, av fleiri orsøkum. Økið er fyrst og fremst bústaðarøki og tað skal vera so trygt sum gjørligt hjá øllum at ferðast eftir vegnum. Harafturat er Sjógøta ein gamal vegur, ið hvørki í breidd ella styrki er egnaður til nógvu tungu ferðsluna. Traðarvegur, ið er breiður og sterkur, er gjørdur júst við tí endamáli at beina ferðsluna uttan um bústaðarøkini framvið strondini.
Vónandi fer skeltingin at minka munandi um tungu ferðsluna, tó, hetta ikki minst krevur samstarvsvilja frá lastbilaføranunum. Vísir tað seg framhaldandi at vera ein trupulleiki, fer ferðslunevndini hjá Tvøroyrar Kommunu at umhugsa onnur tiltøk, ið kunnu gera tað minni freistandi at koyri eftir niðara vegi.
LJ


text:
Konsert við Mike Tramp (Support: Wolfgang Unplugged)
Leygarkvøldið tann 16. november 2013, kemur ein tónleikalegenda at vitja í Mentanarhúsinum í Fuglafirði. Hesaferð er tað eingin annar enn Mike Tramp, ið er mest kendur sum sangari í danska 70’ara bólkinum, Mabel, og stovnari og sangari í amerikanska 80’ara bólkinum, White Lion.
Mike var í Føroyum tann 12. oktober í ár, har hann skuldi spæla í Mentanarhúsinum, men undir ljóðroyndini 3 tímar áðrenn konsertin skuldi byrja, gjørdist tað greitt at hann ikki kláraði at syngja, vegna virus á stemmubondunum. Tey sum hava keypt atgongumerki til tí konsertina, fáa brúkt sama atgongumerki aftur til hesa konsertina tann 16. november.
Søgan aftanfyri Mike Tramp
Mike Tramp er føddur og uppvaksin á Vesterbro í Keypmannahavn. Í 1976 gjørdist Mike sangari í Mabel, einans 16-ára gamal, og 2 ár seinni er hann við til at vinna Dansk Melodi Grand Prix við sanginum ”Boom Boom”, saman við bólkinum Mabel. Bólkurin broytir navn til Studs og síðani Lion, og teir velja at upploysa bólkin í 1982. Sama ár flytir hann einsamallur til New York, og eitt ár seinni stovnar hann White Lion saman við guitaristinum Vito Bratta. Frá 1984 til 1991 geva teir út 4 fløgur, har teir m.a. enda nr. 3 og nr. 8 á Billbord Top 40 við ”When The Children Cry” og ”Wait”. Í hesum árunum spæla teir tónleik kring allan heimin, og spæla konsertir saman við nøvnum sum Ozzy Osbourne, Motley Crue, KISS, Aerosmith og AC/DC. Í 1995 stovnar hann nýggjan bólk í Los Angeles og hesaferð eitur bólkurin Freak Of Nature. Teir geva út 2 fløgur áðrenn teir gevast í 1995, men velja síðani at geva eina fløgu út afturat í 1998, tá er Mike farin í gongd við eina solokarrieru eisini. Frá 1998 til d.d. hevur Mike útgivið 7 soloútgávur, 2 liveupptøkur og eina fløgu saman við White Lion (í 2008), samstundis sum hann hevur spælt konsertir aftur saman við White Lion og verið support hjá KISS í Gigantium (í 2010). Hann gav út sína seinastu solofløgu í ár, og er í løtuni á konsertferð, har hann spælir akustiskar solkonsertir í Danmark, Svøríki, Týsklandi og nú eisini í Føroyum.
Konsertin í Mentanarhúsinum er ein akustisk solokonsert, og tey sum ogna sær eitt atgongumerki sleppa at sita niðri alla konsertina, tí talan er um eina intima sitikonsert, har einans 300 fólk sleppa inn at lurta. Hetta er eisini einasta konsert hjá Mike Tramp í Føroyum á hesum sinnið.
Wolfgang Unplugged hita upp áðrenn Mike Tramp kemur á pallin, og teir spæla eisini í ovara salinum restina av kvøldinum og alla náttina. Tað er ókeypis at koma inn eftir konsertina (uml. kl. 22.30).
Atgongumerki á einans 150,- kunnu keypast í Tutl, Haraldsen, FK og á eBillett.fo (um atgongumerki eru eftir, er møguleiki at keypa við dyrnar).
Konsertin byrjar kl. 20.00 og dyrnar lata upp kl. 19.30


text:
Oyndfjarðarbóndin og fuglfjarðarbóndinOyndri (Eindri), bóndi í Oyndarfirði, og Gullbrandur, bóndi í Fuglafirði, vóru
grannar í haganum, og grasningur var ímillum teirra. Hálvan Skarðhaga átti hvør teirra, men Oyndri kannaði sær hann allan. Laksá, norðan fyri Skarðið (Oyndfjarðarmegin), var markið millum báar bygdirnar, men Oyndri vildi sleppa út um ánna. Seyð hevði hann gangandi á Rustini hjá fuglfirðingum. Eitt árið, sum báðir bøndurnir vóru á fjalli í senn fyri handan Skarð, rak Gullbrandur seyðin av Rustini í rættina og svævdi hann. Rættin stóð á Hellum, har sum býlingurin nú er. Boð kom til Oyndra um seyð hansara, at Gullbrandur hevði rikið hann í rætt. Tá ið Oyndri kom til, hevði hin longu svævt. Tveir einir vóru teir. Oyndri hevði tá stavin upp og rendi píkin í ennið á Gullbrandi, so hann doyði. So dró hann hann inn undir ein klett í ein skúta, ið síðan hevur verið nevndur Gullbrandshelli. Beint omanfyri er Gullbrandshella
Her hómast hvar rættin hevur verið.
Synir oyndfjarðarbóndans vóru á útróðri sama dag. Tá ið teir komu aftur og skipaðu fiskin upp á Laðhamri norðantil við húsini í Oyndarfirði, sóu teir pápan koma eftir bakkanum, dragsandi stavin eftir sær. Tá segði hin elsti: “Hann man okkurt herverkið hava gjørt í dag.” Bóndin bað synirnar fara sær út á rættina at taka nakrar seyðir, ið har lógu, og bera heim; men ein frammóreyðan veðr, sum har var, skuldu teir lata liggja.
Teir fóru niðan, komu á rættina og funnu fuglfjarðarbóndan deyðan inni undir klettinum. Í móreyðum koti var hann, og tá skildist teimum, hvat ið pápin hevði havt í huga, tá ið hann tosaði um hin frammóreyða veðrin. Teir bóru hin dripna niðan undir Skarið og gróvu hann har. Enn vísist á Gullbrandsleiði á vegnum norður til Oyndarfjarðar handa fyri Skarðið, har sum hann skal liggja grivin.
Gulbranshellið
Oyndfjarðarbóndin varð stevndur til tingið suðuri í Havn og dømdur fyri manndráp. Helvt sína av Skarðhaga mátti hann bøta til synir fuglfjarðarbóndans, og so bar til, at allur Skarðhagi kom til Fuglafjarðar. Alt hitt, sum Oyndri átti, fór undir kong. Yngsti sonur oyndfjarðarbóndans æt Aðal. Eftir honum er nevndur Aðalsteinur, sum stendur sunnan fyri bøgarðarnar. Henda stein hevði hann til hav; men tað er neyvan maður, ið lyftir honum nú.


text:
Kuffertdagur ein serligur dagur.....
Vit gera altíð okkurt burturúr yvirumferðini hjá børnunum. Tað vil siga tá børn fara úr vøggustovu í barnagarð ella sum her, tá børn fara úr barnagarðinum til Margáir.
Ein heystardag verða børnini boðin í barnagarðin eftir kuffertinum. Henda dag vitja tey aftur á barnagarðstovuni og fáa sítt kuffert, samstundis sum tey fáa heilsa uppá nýggju børnini á teirra stovu.
Børnini gleða seg til dagin og eru einastandandi glað fyri sítt kuffert. Tey seta seg at hyggja í tað beinanvegin og finna minnir úr og vísa øðrum minnini. Og eri sera errin av nógvum og fortelja og fortelja um ymiskar løtir sum gjørdust teirra søga.
Sí myndir niðanfyri....


text:
Fyri 50 árum síðan varð eitt dupultmorð framt í Havn. Eg fylti 10 ár sama dagin og fólk vita, at til denna dag høvdu tey ikki vitað av morði í Havn í 300 ár.
Um hesa skakandi hending hevur Suni Merkistein fyri tíð síðan gjørt eina sending í Kringvarpinum at senda til alt landið. Tað er ikki fyri at vera skaðafróður ella gleðast, hvussu kann ein sorgarsøga sum henda verða orsøk til tað, men at leita aftur til hendingina og fáa eina hugmynd av, hvat fór fram, tá ein føroyskur læraraskúlanæmingur skeyt eina norska gentu og síðan seg sjálvan.
Umframt javnaldrar, er norska systurin ein kelda, og so tey fáu orðini, sum stóðu í Dimmalætting og ikki í nakrari aðrari føroyskari avís. Tað varð tagt burtur í miðlunum. Hóast eg minnist akkurát hvar dupultmorðið fór fram, so verður hendingin framhaldandi ein kollektiv avnoktan. Í hvussu er í almenna rúminum.
Við sakførara, sum umboðar føroysku familjuna, verður sendingin stegða og ikki send Føroya fólki. VP avmyndaði skránna, innan sendingin varð tikin burtur av hósdagsskránni.
Sjálvandi er tað eitt kjak vert, um familjan skal kunna steðga einari sending, 50 ár eftir hendingina, hvussu sámulig hon so er at siga frá og at brúka tær keldur, sum enn eru tøkar.
Men tað minkar ikki um mytologsku dimensiónina, sum hendingin nú fær í hvørjum skýmaskoti, tá eingin sleppur at síggja dokumentarfilmin Ást fjalir lyti. Eg fari at halda at tøgnin aftur hevur vunnið, um vit ikki sleppa at síggja hesa sending, sum nú av álvara hevur hvest mítt forvitni. Ikki bara fyri hendingini, men eisini tí at onkur vil ikki lata meg sleppa at síggja hana. Eg missi ein part av Føroya søgu í eini byltingartíð.
Eftir stendur tann berliga fatan, at einki ilt hendur her hjá okkum. Tað er bara burturi í heimi, fjart frá okkum, at sjalusimorð, enntá dupult, fara fram. Tað hendur bara ikki her hjá okkum.
Hví velur føroyingurin tøgnina?


text:
Orð: Lilla M. Alexander
Lag: George Coles Stebbins
Týtt: Jákup Olsen
Eitt er landið, sum eingin á fold hevur sæð,
fyri trúnni bert sjónligt tað er;
og har summar er altíð, ei nátt dimmir tað,
og har lívsáin glitrandi fer.
Á signaða, lívsæla land,
har Harrin skal turka hvørt tár,
har hin glitrandi flóð lívgar hjørtuni móð,
og har lívstræið grøðir hvørt sár!
Tað er undurfult land, tí har er eingin nátt,
eingin pína og deyði har er;
frá teim frelstu har ljóðar ein lovsongur hátt,
eingin ótta og hjartasorg ber.
Har tey skoða sín Kong, og har loyst er hvørt band;
til hans prís ljóðar songurin har.
Á tú sæla, tú friðfulla, sólljósa land!
Á, hvør fegin eg har uppi var!


text:
Skráin
Vísindavøkan letur upp kl. 8 og verður til á leið kl. 22.30 við einum steðgi millum 15.00-17.30
Kl. 8.00-15.00 og kl.17.30-19.30 Frumevnini: Luft, eldur, jørð og vatn
Granskingarstovnarnir skipa fyri ymiskum samvirknum tiltøkum og fólk frá stovnunum greiða frá teirra virksemi.
Hetta verður i Perluni og í Perlutúni
Kl. 8.00-12.15 Almennar framløgur um aktuella gransking
Yvirlitið sæst her
Framløgurnar verða í Reinsarínum
Kl. 9.00-15.00 og kl.17.30-19.30 Ymisk tiltøk, royndir og annað til børn.
Lærarar og næmingar úr Hoydølum skipa fyri
Hetta verður í tjaldi á p-økinum yvirav Reinsarínum
Kl. 10.00-11.00 Morgunkaffi og røða
Helena Dam á Neystabø, forkvinna í Mentamálanevnd Tórshavnar Býráðs heldur røðu.
Vit bjóða kaffi og ein køkubita.
Kl. 15.00-17.30 er steðgur.
Arkitekturardagarnir, sum Arkitektafelag Føroya skipa fyri, verða settir kl. 16.
Setanin verður í Reinsarínum.
Kl. 17.30-19.30 Pokurnar fara at ganga - Tiltøk um og við íblástri frá Pokemon GO.
Í Perlutúni fer Pikachu at koma á vitjan millum 17.30 og 18.00. Har verða ymisk ting at royna, m.a. Pokémonskattaveiða og spurnarkapping, og framsýningar og kunning um Pokémon GO til børn og vaksin.
Í Reinsarínum verða sjey framløgur í Pecha Kucha sniði. Hvør framløga er 6 minuttir og 40 sekund. Sí skrá
Hetta verður í Perlutúni og í Reinsarínum.
Kl. 20.00-22.30 Kvøldseta um Føroyar úr ymsum sjónarhornum við framløgum og undirhaldi.
Kvøldseta verður við framløgum, tónleiki og kjaki.
Hans Pauli Strøm hevur framløgu: "Føroya demografi frá miðøld til nútíð.
Síðani tankar um Føroyar úr fleiri ymsum vísindaligum sjónarhornum:
Lív Næs og Tróndur Enni spæla tónleik, vísindaligar royndir eru á skranni og barrin er opin. Les meira her
Hetta verður í Reinsarínum.
22.30 Vísindavøkan endar


text:
Tann eldravinarliga kommunan
Vit gerast øll gomul, um vit hava lív og heilsu. Tað má ikki vera óvirðiligt og ræðandi at eldast í okkara kommunu. Fyri borgaran má kommunan kunna tillaga Klaksvík og tilhoyrandi bygdir soleiðis, at tann eldri kann njóta aldurdómin og hava lívsgóðska. Líka so ymisk sum vit eru sum menniskju, líka fjøltáttað mugu tilboðini vera. Tey aldrandi hava lagt lunnar undir okkara samfelag og hava sostatt borið okkum fram her til, sum vit eru komin í dag. Tískil hava tey størstu virðing uppiborna.
Lívgóðska fyri meg er ikki neyðturviliga lívsgóðska fyri teg. Ofta hava vit lyndi til at yvirføra okkara uppfatan av góðari lívsgóðska yvir á ein annan. Møguliga er fatanin og upplivingin av einum góðum lívi heilt ein annar fyri tann gamla enn fyri okkum miðaldrandi og ungu. Vit vilja gera tey gomlu virkin, fyri at tey skulu fáa ein innihalds ríkan dag, men tað kann líka so væl vera, at tey gomlu hava brúk fyri friði, nærveru og onkran at tosa við. Møguliga er tann besta fyribyrgingin ímóti einsemi og vánaligum lívskvaliteti, at vit tosa meira saman og eru meira saman við teimum gomlu. Stutt sagt: Vísa umsorgan fyri hvørjum øðrum!
Vit mugu lurta eftir eldraráði, búfólki, starvsfólki, avvarðandi og stýrum fyri tær ymisku búð eindirnar. Á henda hátt vísa vit teimum virðing og fáa tikið tær bestu avgerðirnar á eldraøkinum teim eldru at frama.
Demensdeild
Sum nú er búgva øll gomul, klár og óklár, og yngri demens saman á ymiskum stovnum í býnum.
Tey, sum hava demens, hava ein heilt serstakan tørv. Tískil átti kommunan at givið hesum fólkum bestu umstøðurnar á einum serstøkum heimi fyri demensrakt. Demensøkið krevur servitan, og tískil má førleikamenning av starvsfólkum raðfestast høgt. Við starvsfólkum við hollari vitan um demens, fær tann demensrakti og avvarðandi best møguligu hjálpina.
Annars eri eg av tí fatan, at vit eiga at lurta meira eftir teimum avvarðandi. Tey kenna best persónin aftanfyri sjúkuna.
Dagtilhald og heimarøkt
Vit eiga at stuðla øllum virksemi, sum ger, at fólk kunnu búgva í sínum egna heimi sum longst. Vit hava í dag heimarøkt, dagtilhald og eldrafimleik. Heimarøktin má styrkjast og raðfestast hægri, enn hon er í dag. Dagtilhald og eldrafimleikur eru góð fyribyrgjandi tiltøk, sum eru við til at gera, at fólk kunnu vera heimabúgvandi sum longst. Hesi mugu eisini stuðlast.
Kommunalu dagtilhaldini í dag eru Búðatrøð og Sóljan, sum bæði húsast inni á Heiminum við Vágna.
Búðatrøð er opið fýra dagar um vikuna frá kl.9 til kl. 16. Fyri at styrkt hetta tilboð, kundi verið opið leygardag. Summi av hesum fólkunum fáa ikki í lag at fáa sær at eta og drekka sjálvi, tískil kundi hetta verið eitt gott fyribyrgjandi tiltak.
Sóljan er opið fýra dagar um vikuna frá kl. 14 til kl. 16.30. Tey eldru kundu ynskt sær eitt annað betri hóskandi høli í býnum, sum var uttanfyri røktarheimið. T.d. kundi gamli HF skúlin verið nýttur til hetta endamál. Starvfólkini høvdu uttan iva dugað væl at hugna um hetta hús soleiðis, at tað gjørdist fjálgt og heimligt. Hesum vil eg arbeiða fyri.
Vel lista E ella meg, um tú vilt bøta um trivnaðin hjá eldru borgarum í Klaksvíkar kommunu.
Mildrid á Lógv
Valevni hjá Tjóðveldinum


text:
Í samband við at felagið Høganes hevur 25 ár á baki í ár, verður skipað fyri framsýning í Býráðshøllini í Runavík, fram til 12. juni 2009. Á framsýningini eru myndir, sum lýsa søguna hjá sluppini og arbeiðið við at varðveita hana.
08.06.2009
Framsýning um sluppina Høganes
- Fólk í Funningsfirði fáa nú Bønhús
- Kortlegging við dronum
- Viðv. næmingagjaldi
- Bygdadagur í Rituvík 26. mai 2018
- Marmennilin
- Ruddingardagur leygardagin 12. mai
- Garðar í seyðahøgum standi
- Kunngerð um serstaka byggisamtykt fyri bygging av nýggjari kirkju á Glyvrum
- Ruddingardagar í Runavíkar kommunu
- Ársroknskapurin fyri 2017 góðkendur
- Innsavningin hjá IRF forskotin hesa vikuna
- Tjarnarvegur í Runavík stongdur vegna vegarbeiði
- Flaggdagsrøðan í Runavík 2018
- Flaggdagshaldið sent beinleiðis á R7
- Løgmaður heldur røðu á flaggdagshaldinum í Runavík
- Ragnar verður rakstrarleiðari
- Listaverkætlan í Elduvík
- Undirstøða
- Flaggdagshald – umframt ódnartøk og steypadyst
- Áheitan frá IRF um at øll húsarhald fáa sær ruskstativ


text:
Kongafiskur er í ætt við krutt og knurrhana. Hann er eins og teir hvassur og harður og hevur píkar á høvdinum.
Kjaftsvartur kongafiskur sæst úr 50 m dýpi og niður á 1100 m. Hann hevur ikki sundmaga, og tí er ongin trupulleiki at hála hann upp úr dýpinum.
Eins og aðrir kongafiskar er kjaftsvarti kongafiskur eisini reyðligur um bakið, men tað, sum skilir hann frá hinum kongafiskunum undir Føroyum, er, at hann hevur blásvartan góma.
Kjaftsvarti kongafiskur missur reyða litin, tá ið hann hevur verið á Sjósavninum eina tíð. Sí mynd omanfyri!
Gera ljóð!
Royndir hava víst, at fiskur kann gera ljóð. Hann hevur ikki raddarbond, men kann gera ljóð við sundmaganum ella kjálkunum. Knurrhani hevur fingið navn sítt, tí hann dugir at knurra. Fleiri aðrir fiskar gera eisini ljóð, tá ið teir leita eftir føði ella makast.


text:
Nú nærkast kantinudagurin
Mikudagin fer Fólkaheilsuráðið at seta sjóneykuna á heilsugóðan kantinumat. Endamálið er at geva kantinustarvsfólkum íblástur til øðrvísi, sunnari og bílígari mat.
Tað verður ein dagur á tremur við framløgum frá kveikjandi fakfólki og áhugaverdum verkstovum, tá Fólkaheilsuráðið mikudagin bjóðar føroyskum kantinustarvsfólkum til ein spennandi dag um tíðarinnar rák í kantinuni.
Millum annað fer vinnarin av donsku kantinuvirðislønini, Mikkel Karstad, at geva ráð og íblástur til heilsugóðar og vælsmakkandi rættir.
“Við hesum degnum vilja vit geva kantinustarvsfólkunum nøkur amboð við heim, sum tey kunnu brúka í teirra arbeiði í føroysku kantinunum. Ein rúgva av føroyingum etur á kantinu hvønn dag; til dømis á arbeiðsplássinum, og við hesum átakinum fáa vit vónandi sett heilsugóðan dám á, hvønn mat tey fáa,” sigur Poula Patursson, átaksleiðari í Fólkaheilsuráðnum.
Umframt vitan, amboð og íblástur verða nýggjastu rákini í kantinuhøpi eisini á skránni. Jóhanna á Tjaldrafløtti, sum sjálv onnur, hevur givið “Lætt & leskiligt” bøkurnar út, fer at greiða frá, hvussu hon arbeiðir við heilsugóðum mati.
Í køkinum fara tey luttakandi at arbeiða við góðum ráðvørum, bæði feitum fiski, kjøti og avroðum; tað verið seg lambshjørtu – og lungu.
“Vit gleða okkum til at hitta tey føroysku kantinustarvsfólkini. Tað er jú ikki ofta, at júst hesin fakbólkurin savnast á einum staði. Eg ivist onga løtu í, at ein slíkur dagur eisini leggur upp til at deila vitan ímillum starvsfólkini, so tey fara heim aftur bæði við íblástri frá teimum, sum halda upplegg á sjálvum degnum, men ikki minst eisini frá sínum starvsfeløgum kring landið,” sigur Poula Patursson.
Sjálvur dagurin verður mikudagin 24. september 2014 í kantinuni á Landssjúkrahúsinum frá kl. 8.30 til 15.00.
Kantinudagur_endalig_skraa.pdf


text:
Kanning av sambandi millum ávís gen og panikangist
Noomi O. Gregersen hevur saman við øðrum skrivað grein um úrslit frá einum nýggjum slagi av kanning av panikangist.
Greinin vísir til úrslit frá genetiskari kanning av 54 føroyskum persónum við panikangist og 211 føroyskum kontrol persónum. Kannað var við eini heil-exom sekventering, um munur er millum genetiskar variantar hjá teimum sjúku í mun til tey frísku. Sambandið millum 122.511 genetiskir variantar og panikangist varð kannað. Úrslitini vístu, at fleiri variantar í ymiskum ílegum vóru nominalt signifikant assosieraðir við panikangist. Eisini var ein gengrundað kanning gjørd, sum vísti samband millum panikangist og eit gen (DGKH), sum fyrr hevur víst samband við aðrar sálarsjúkir, eitt nú við bipolara sjúku. Hetta stuðlar undir, at hetta genið kann vera eitt "cross-disorder" gen. Harumframt vístu úrslitini, at fleiri variantar, sum annars eru sjáldsamir í øðrum europeiskum londum eru vanligir í Føroyum. Hetta er fyrsta kanning av slíkum slag av panikangist.
Greinin er tøk í tíðarritinum American Journal of Medical Genetics Part B: Neuropsychiatric Genetics og kallast: Whole-exome sequencing implicates DGKH as a risk gene for panic disorder in the Faroese population. Greinin kann lesast her (við E-feingi haldi).
Kanningn er gjørd sum partur av ph.d.verkætlanini hjá Noomi O. Gregersen, sum er lutvíst fíggjað úr Granskingargrunninum. Les um verkætlanina her


text:
1. Augustus keisari hevði stórt vald. Tá ið hann gjørdi av, at øll menniskju skuldu fara til tann býin, tey vóru ættað, so gjørdu tey tað. Heldur tú, at øll fólk í Føroyum høvdu farið til ta bygdina ella tann býin, haðani tey vóru ættað, um løgmaður ella drotningin hevði biðið tey?
Um vit hava ræði á einum landi, eiga vit tað so? Eigur forsetin ella kongurin eisini menniskjuni? Tíni foreldur ráða yvir tær, men eiga tey teg?
2. Augustus keisari vildi telja menniskjuni í “øllum heiminum”. Hvat heldur tú var ætlanin við tí? Heldur tú, at tað er umráðandi at vita, hvussu nógv menniskju eru á jørðini? Hvussu nógv menniskju eru í bygdini ella býnum, har tú býrt? Er tað meira umráðandi fyri ein kong at vita tað enn fyri teg? Hví heldur tú tað?
3. Hirðarnir møttu einum stórum og vøkrum eingli. Men eru einglar til? Vóru kanska einglar til, tá Jesus varð føddur, men ikki longur? Ella er tað kanska ikki satt, at hirðarnir møttu einum eingli? Um tað ikki var ein eingil, sum teir møttu, hvørjum møttu teir so?
4. Hirðarnir gjørdust bangnir, tá ið ein eingil brádliga stóð framman fyri teir. Hevði tú verið bangin, um ein eingil brádliga stóð framman fyri tær? Um ja, merkir tað, at einglar eru vandamiklir? Hvussu kunnu vit vita, um nakað veruliga er vandamikið, um vit onkuntíð eru bangin fyri tí vandaleysa? Og hvussu kunnu vit vita, um okkurt er vandamikið, um vit ikki eru bangin fyri tí?
5. Tann stóri, vakri eingilin var bara ein boðberi. Tað var lítla barnið, sum var mest umráðandi í søguni. Men hvussu kann eitt lítið barn vera meira umráðandi enn ein stórur, vakur eingil, sum hirðarnir enntá óttaðust? Heldur tú, at barnið var meira umráðandi enn eingilin, tí tað ein dag skuldi gerast ein stórur kongur? Ella kann eitt lítið barn vera meira umráðandi enn nakað annað, bara tí tað er eitt lítið barn?
6. Eingilin segði við hirðarnar, at teir skuldu fara til Betlehem at finna lítla barnið í krubbuni. Hevði tú havt gjørt, sum eingilin segði? Hví, hví ikki? Hevði tú havt gjørt tað, um tað var eitt barn, sum bað teg fara?
7. Einglarnir syngja millum annað um frið á jørð. Hava øll menniskju uppiborið at vera eydnurík? Hava tey, sum eru ljót ímóti øðrum, rætt at hava tað gott? Kunnu vit seta nakrar treytir fyri, hvørji menniskju hava uppiborið eydnu?
8. Tann stóri eingilin segði við hirðarnar, at barnið skuldu bjarga menniskjunum undan øllum illum. Men hvørji sløg av illum tingum heldur tú, at eingilin meinti við? Hvør kann hjálpa okkum við at taka burtur:
· tannapínu?
· ljót klæðir?
· hungur?
· fátækradømi?
· happing?
· óvinir?
· sorg?
Er nakað av hesum, sum vit sjálv kunnu fáa í rættlag? Ella kann Gud hjálpa okkum við hesum?
9. Hirðarnir lovaðu Gudi, tí alt varð, sum eingilin hevði sagt. Men hvussu kundu teir vita, at teir skuldu biðja til Gud, tá ið tað var ein eingil, sum hevði sagt teimum alt, og ikki Gud?
10. Maria goymdi alt, sum hon hevði hoyrt, í hjarta sínum. Ber tað til? Merkir tað, at hjartað er sum ein eskja, har vit kunnu goyma lutir? Hvat kunnu vit goyma í hjartanum, og hvat kunnu vit ikki goyma har?
Kunnu vit eisini goyma ymiskt í høvdinum? Kunnu vit goyma somu lutir í høvdinum, sum vit goyma í hjartanum? Kunnu vit goyma nakað í nøkrum øðrum pørtum av okkara kroppi? Hvørjar lutir kanst tú goyma aðrastaðni á kroppinum?
11. Sambært Bíbliuni fekk Jesus navn sítt frá Gudi. Ein eingil segði Mariu, at hon fór at fáa ein son, og at hesin sonurin skuldi verða nevndur Jesus. Men átti Gud ikki at havt spurt Mariu og Jósef fyrst? Spyr Gud nakrantíð menniskju til ráðs, ella eru tað bara menniskju, sum kunnu spyrja Gud?


text:
Nýggjárskonsert og borðhald fyri teimum hepnu
Ert tú ein av teimum hepnu, ið hevur ognað tær atgongumerki til ársins Nýggjárskonsert við Føroya Symfoniorkestri, áðrenn tey vórðu útseld? So hevur tú møguleika at tvífalda títt hepni við stóra borðhaldinum á Hotel Føroyum aftaná konsertina.
Saman við umleið 300 gestum fert tú at hugna tær við forrætti og buffet, felagssangi og seinni um kvøldið eisini dansi. Undir borðhaldinum fara tónleikarar í Symfoniorkestrinum, sum siður er, eisini at framføra nøkur stuttlig løg.
Er langt heim eftir borðhaldið, so so ber sjálvsagt til at bíleggja tær eitt kamar fyri náttina.


text:
Tíðindi
6. februar 2018
Í samráðingarstøðum eru altíð ynski frá báðum pørtum. Sum heild kundu vit ynskt meira, men vit fóru til samráðingarnar við einum ynski um semju – og ikki at fara í verkfall.
Semjan útgreinað
Semjan við Lønardeildina gevur millum annað lærarum eina lønarhækking á 2,3% frá 01. oktobur 2017 og síðan 2,5% 01. oktobur í ár.
Lønardeildin ynskti at veita hækkingina í krónum, men eyðsæð er, at flestu lærarar eru á endaløn (umleið 65%) og á ovaru stigunum, og eisini hava vit fleiri enn 60 lærarar í leiðslustarvi. Prosent geva tí nógv meira sum heild til lærarar.
Her varð lurtað, og okkara ynski varð fylgt. At verkføllini frammanundan ávirkaði júst hetta umráðið, er tó ikki óhugsandi.
Vit ynsktu somuleiðis at styrkja arbeiðsumstøðurnar hjá nýútbúnum lærarum fyrsta árið við at tryggja, at teir fáa løn og umstøður at samskifta og samstarva við akkerslærara. Her varð lurtað, og játtaðir vórðu 40 tímar til hesar lærarar, meðan akkerslærari frammanundan somuleiðis fær tímar til hetta arbeiðið.
Semja varð um, at lærari, sum hevur setanarbrot minni enn 0,5 í skúlanum, men hevur meir enn hetta samanlagt við aðrari setan í forskúla ella fólkaskúla, fær roknaðan fullan starvsaldur. Hetta tryggjar m.a. lærarar, ið arbeiða bæði í forskúla og skúla undir sama skúlataki.
Barsilsskipanin er somuleiðis betrað, soleiðis at kvinnuligir lærarar, ið eru í barnsburðarfarloyvi, fáa 4 vikur meira við løn.
Álitisfólkaskipanin er dagførd og betrað á nøkrum økjum. Tíverri vildi FMR ikki veita varaálitisfólkum nakrar tímar.
Viðvíkjandi KT-økinum eru partarnir (FMR/MMR/FL) samdir um at endurskoða arbeiðstíðaravtaluna hjá KT-vørðum. MMR hevur bundið seg at fáa arbeiðið sett í gongd við at heita á Kommunufelagið at koma til samráðingar og orða endaligt eina orðing, áðrenn 01.01.2019, sum eftir ætlan fer at virka við skúlaáríð 2019/20. Vit mugu semjast um eitt valds- og gjaldbýti millum kommunu og land.
Málini fyri framman
Sum sagt høvdu vit fleiri onnur ynski. Viðvíkjandi løn fyri at arbeiða við sínari ískoytisútbúgving fingu vit ikki MMR og FMR at viðgera hesi viðurskifti í samráðingunum. Tað varð eitt greitt nei.
Vit mettu tó ikki, at vit kundu seta tað sum ultimativt krav, tí eitt nú eru lærarar ikki á einum máli um hetta, og til hetta krevst eitt munagott undan- og fyrireikingararbeiði við MMR um innihald og viðbót. Tað merkir tó ikki, at vit hava slept málinum, tvørturímóti.
Neyðugt er nevniliga at formalisera viðurskiftini á Førleikastovunum, sum hevur leiðsluábyrgd á summum økjum. Við leiðslu og ábyrgd eigur løn at fylgja við.
MMR er sinnað at práta um hesi viðurskifti og finna eina hóskandi loysn. Vit taka landsstýriskvinnuna upp á orðið og fara at seta okkum í samband við hana. Hetta verður arbeitt við komandi mánaðirnar, tí báðir partar ynskja greiðar leiðreglur viðvíkjandi innihaldi og viðbótum.
Vit ætla eitt nú at styrkja sambandið við Námsvísindadeildina og lesandi har á staðnum soleiðis, at hesi eru væl brynjað til eitt munagott og virkið arbeiðslív eftir loknan lestur.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Ein dyggur smeitur
TB | 15/09/13
Effodeildin: 07 Vestur 2-1 TB
Enn eina ferð skuldi tað vísa seg at gerast trupult vesturi í Vágunum. Í dag vóru vónirnar góðar, tí í síðsta umfari eydnaðist tað okkum at basa KÍ, har tað varð kempa akkurát sum vit kenna tað frá tá TB er á sítt allarbesta.
Dagurin í dag skuldi vísa seg, at vera ein løgin dagur. Vit hava tað mesta av spælinum allan fyrsta hálvleik og 07 Vestur sleppur ikki framat til serliga nógv. Vit fáa eitt mál longu aftaná 10 minuttir og so er sjálvandi lætt at hugsa, at vit koyra víðari frá har vit sleptu móti KÍ. Ndende fekk aftur mál í dag og hevur miðvallarin verið ein sera umráðandi partur av liðnum í ár.
Men so varð ikki. Ei heldur hesu ferð megna vit at basa 07 Vestur har vesturi, tíverri. Sera harmiligt fyri okkum, tí sum úrslitini lagaðu seg í dag, so høvdu vit ligið omanfyri strikuna, um vit megna at fáa trý stig við heim í dag.
Fótbóltslíkindi vóru eftir Niels Petersen at døma, ið útvarpaði dystin, ikki nakað at rópa hurrá fyri og hetta hevur uttan iva darvað spælinum.
Vit hava nakrar møguleikar at leggja okkum framum við einum málið aftrat hasum frá Ndende, men millum annað varð Poul Ingason bríkslaður fyri rangstøðu, tá hann annars hevði sett bóltin í netið.
Í síðsta korterinum á dystinum rapar korthúsið og 07 Vestur fer útjavnandi málið, stutt eftir hetta málið fáa teir enn eitt mál. Hetta seinasta málið var, sum tað ljóðaði á frásøgumanninum í dag, eitt heldur undarligt mál og virkaði tað til at hetta var meira held enn forstandur.
Hetta var ein svartur dagur, men tað er eitt at gera og tað er at lýta frameftir, tí í næsta vikuskiftið skulu vit taka ímóti NSÍ, sum í dag megnaði at vinna á KÍ. Hóast null stig í dag, so er ikki so nógv broytt í botninum og tað kunnu vit millum annað takka NSÍ fyri, tá teir megnaðu at venda dystinum móti KÍ og fara avstað við øllum. Dysturin millum AB og HB varð útsettur og tí hevur AB í løtuni ein dyst minni enn vit á stigatalvuni liggja teir enn trý stig frammanfyri okkum.
Vit hava tveir umráðandi dystir fyri framman har vit helst skulu hava seks stig, hetta seta vit sanniliga nøsina upp móti og fara at geva leikarunum okkara treytaleysa stuðul og hjálpa teimum til enn eitt ár í Effodeildini!
Einaferð TB, Altíð TB!


text:
Visjón – Talgilda Heilsuskipanin
Eitt heilsuverk ið samstarvar, har sjúklingagongdir vera samskipaðar frá byrjan til enda, tvørtur um fakmørk og organisatiónir. At bæði sjúklingur og starvsfólk uppliva eitt samanhangandi heilsuverk við felags minni. (Heilsumálaráðið, 2003)
Høvuðsuppgáva – Heilsukunning og Dygd
Heilsukunning & Dygd tryggjar eitt samantvinnað talgilt og dygdargott heilsuverk.
Eindin er staðsett á Landssjúkrahúsinum.
Við støði í THS er Heilsukunning og Dygd við til at tryggja
Yvirskipaða málið við Heilsukunning og Dygd er at tryggja eitt samantvinnað talgilt og dygdargott heilsuverk, soleiðis at borgarin fær eina betri tænastu og eina betri sjúkuviðgerð og røkt. At meira fæst fyri pengarnar – ikki bara í tali, men eisini í dygd. Við støði í THS sum amboð, skulu heilsustarvsfólk og leiðslur kunnu skipa virksemi soleiðis, at úrslitið fyri sjúklingin verður dygdarbetri.
Samantvinnað merkir, at borgarin upplivir eitt samanhangandi heilsuverk, har allir upplýsingar eru savnaðir í somu skipan.
Dygdargott merkir, at sjúklingaviðgerð livir upp til ásett trygdar- og dygdarkrøv og framhaldandi mennist.
Samanhangandi sjúklingagongd merkir, at skjalfesting av útgreining, viðgerð og røkt verður gjørd í THS, soleiðis at allir viðkomandi upplýsingar eru atkomuligir fyri viðkomandi heilsustarvsfólk, óansæð um borgarin hevur havt samband við primeru heilsutænastuna ella sjúkrahúsini.
Trygdar- og dygdarkrøv merkir, at trygdar- og dygdarkrøv eru sett upp í mun til Dygdarskipanina. At skjalfesting er í mun til góðkendar standardir og indikatorar.
Álítandi heilusupplýsingar og heilsukunning merkir, at øll hagtøl, ið verða tikin úr skipanini eru valideraði og røtt í mun til tað, sum tey skulu lýsa.
Les her: Reglur fyri skráseting í sjúkrahúsverkinum
Kunning til brúkarar
Power Point framløga
Kunning til brúkarar
Kunning til brúkarar um THS
Orientering til brugere om THS
Faldarar við kunning til borgarar
Kunning til sjúklingar um THS


text:
Hetta vikuskifti er so Fjarðastevna, sum hesaferð verður hildin á Strondum, og longu í kvøld varð stevnurenningin avgreidd. Tey vaksnu runnið 10 km, meðan børnini runnu 500m og 1000m. Hóast heldur svikaliga veðrið var uppmøtingin sera góð. Heili 68 tilmeldingar vóru avgreiddar umvegis neti, og fleiri komu afturat.
Til hesa renningina vóru allir teir góðu aftir á bananum, so útlitini fyri heiðursmerki hesaferð vóru ikki góð. Tey vaksnu skuldu renna av ferjuleguni niðan á høvuðsvegin so nakað forbí Kolbanargjógv at venda, og sama veg heimaftur. Rutan var nokkso hørð, 2 rættuliga drúgvar brekkur vóru á vegnum, og á vegnum heim var fitt lot í móti.
Eg royndi at leggja hart út saman við Gutta og Sam, Marnar var nakað fremri. Men longu við 1 km byrjaði eg at dragna. Tá ið eg hevði runnið góðar 2 km stríkur Rúni Seloy forbí meg, eg megnaði ongantíð at fáa hann aftur. Hevði eina vón um at vinna nakað innaftur á vegnum heimaftur, men tað gekk ikki. Jógvan Glerfoss sýnist at vera vælkoyrandi í løtuni, tá ið eg vendi við 5 km var hann ikki langt aftan fyri meg. Hann hevur ein øgiligan endaspurt so tað ráddi um hjá mær at hava hann nakað aftanfyri soleiðis at hann ikki kundi gera av við meg í einum endaspurti. Hann kom 31 sek aftaná mær í mál.
Samanumtikið so eri eg nøgdur við mítt avrik í dag. Rutan var væl harðari enn eg hevði vænta, og veðrið var nú heldur ikki optimalt.
Eitt 5. pláss er bara ok, tá ið man kappast móti kempum sum Marnar, Gutta, Sam og Rúna. Annars var raðfylgjan í dag, Marnar, Sam, Gutti, Rúni og so eg.
Næsta kapping er Ólavsøkurenningin og verður hon avgreidd mikukvøldið áðrenn Ólavsøku, hetta er eisini 7. og seinasta umfar í Grand Prix hjá teimum vaksnu.


text:
- Tíðindi, mentan og ítróttur
Heindrikur prinsur heim at doyggja
Tað upplýsir Kongshúsið í tíðindaskrivi.
Støðan hjá prinsinum er framvegis álvarslig.
83 ára gamli Heindrikur prinsur varð lagdur inn á Ríkissjúkrahúsið 28. januar, eftir at hann hevði verið í Sharm el Sheikh í Egyptalandi.
Kongshúsið segði tá, at staðfest er, at prinsurin hevur ein góðkynjaðan svull í vinstra lunga, og hann skuldi í viðgerð fyri lungnabruna.
Fríggjadagin boðaði Kongshúsið frá, at hann var versnaður.
Margretha drotning avlýsti ígjár almennar avtalur hjá sær fyri hesa vikuna.
Heindrikur prinsur varð pensjóneraður 31. desember 2015 og hevur síðani ongar almennar uppgávur.
Síðani er heilsan farin at bila, og í juli í fjør boðaði Kongshúsið frá, at eitt heilsufakligt starvsfólk varð sett í starv at hjálpa Heindriki prinsi.
6.september í fjør boðaði Kongshúsið frá, at Hansara Kongliga hátign, Heindrikur prinsur er dementur, skrivar JyllandsPosten.
Sí eisini


text:
Hevur tú tørv á at víðka virksemi í fyritøkuni, antin fyri at økja um søluna, ella hevur tú trupulleika at fylgja við søluni og eftirspurningi frá kundunum, so ber til hjá Framtak, saman við øðrum antin banka og/ella fíggjarligum íleggjarum at fíggja víðkanina av virkseminum í tínari fyritøku.
Tað kann vera til t.d. útvegan av útgerð, maskinum ella kt-skipanum. Men fíggingin kann eisini vera neyðug til at fíggja likviditet til nýggjar rávørur ella til at fíggja neyðugu goymslubindingina.
Um fíggjarstovnarnir ikki kunnu koma við við øllum neyðuga kapitalinum, so kunnu vit vera við og samstarva við bankan og møguliga grannskoðaran um at snikka bestu loysnina fyri tína fyritøku.
Framtak kann gera bæði stórar og smáar íløgur. Støddin á íløguni vil í hvørjum einstøkum føri vera tengd at íløgutørvi, vága og íløguhuganum hjá øðrum íleggjarum og lángevum, soleiðis at verkætlanin fær eina góða javnvág og bestu vakstrar-møguleikarnar.


text:
Verkætlanararbeiði í stovu G26
Í nov 2017 lósu vit Eiturkoppaprinsessuna og arbeiddu í skúlanum við bókini á ymsan hátt. Børnini gjørdu t.d. eitt flott lokkanet og nógvar flottar eiturkoppar.
Nú í feb-mars 2018 hava vit so lisið Skúlagátuna. Børnini gjørdu eina verkætlan heima, og tað var sera stuttligt at síggja tey leggja sína verkætlan fram fyri flokkinum.
Eiturkoppaprinsessan - stova 27
Nú vit hava lisið Eiturkoppaprinsessuna, hava vit gjørt ymiskt kreativt og stuttligt burturúr. Fyrsta arbeiðið var at gera eitt lokkanet, sum bleiv hongt upp undir loftið. Hetta hevur hingið, síðani vit byrjaðu at lesa bókina. Næsta arbeiðið var at gera plakatir av persónum ella støðum úr bókini. Summi arbeiddu saman og onnur høvdu hug at arbeiða einsæris. Sera flottar plakatir komu burturúr. Triðja arbeiðið var at gera eiturkoppar. Teir eru gjørdir úr tógvi, og summir hava bein, aðrir ikki. Teir hanga so fittir allir í lokkanetinum uppi yvir okkum :-)
Listaleypurin á vitjan.
Evnið er norrøna gudalæran og vit arbeiddu í tveimum verksstøðum; at gera víkingaskip og dansa krígsdans.
Túrur í Viðarlundini august 2017.
Vit keyptu ísar fyri gávukortið, ið vit fingu frá Margarinfabrikkini fyri stuttfilmin, sum børnini luttóku í.


text:
Syndri Freysson (f. 1970). Fyrsta bókin hansara var yrkingarsavnið Fljótið sofandi konur og kom út í 1992. Hann hevur givið út trý yrkingasøvn, tvær skaldsøgur, eitt stuttsøgusavn og hevur skrivað leikrit. Hann hevur starvast sum blaðmaður hjá Morgunblaðnum og Viðskiftablaðnum. Hann hevur fingið bókmentavirðisløn Halldórs Laxness og verið tilnevndur til íslendsku bókmentavirðislønina. Hetta er fyrstu ferð, at Syndri er at lesa á føroyskum.
- Forsíða
- Tíðarritið
- Savn
- Blaðsavn
- Greinasavn
- Upplestur úr Vencili
- Rithøvundar
- Hyggjuráð
- Leiðbeining
- Tekna hald
- Vencil á Facebook


text:
Ítróttur
Komandi 3 vikurnar skal bólkur 1 verða í høllini, og bólkur 2 skal svimja.
Um tit av onkrari orsøk ikki fáa luttiki, so skulu tit hava ein seðil við frá foreldrunum um hví!
Kunnu tit ikki svimja, so skulu tit í høllina í staðin.
Bólkur 1:
Kristina R, Rakul S, Kate, Jóhanna Maria, Bára, Anna, Rani, Brandur, Páll, Rasmus, Jonas, Gudmundur, Dan Eyðun, Mortan, Boas, Fríði, Bjørg, Jón Baldur
Bólkur 2:
Angela, Halla T, Fríða, Halla F, Rakul M, Róa, Kristina O, Bjarta, Astrid, Alex, Jónas, Jóan Pauli T, Jóan Pauli H, Bjørg, Ró, Rókur, Hanus, Esther, Anna Lóa


text:
Mál
Eitt mál kann sigast at vera ein kota hjá tjóðum og fólkum til at senda boðskap við. Menniskju brúka málið til at samskifta við hvønn annan, fyrst og fremst við talu men eisini á skrivt ella við teknum. Málið er sett saman av orðum, og hvørt orðið hevur ávísa merking. Í øllum heiminum eru um 6-7000 mál. Føroyskt er eitt av heimsins minstu málum av talaðum málum. Nógv smá mál kring heimin verða ikki talaði longur.
Mál er neyðugt amboð í politiskum, fíggjarligum og mentanarligum virksemi; alt meir sum eitthvørt tjóðmál breiðir seg, alt meir økist sostatt veldið og ávirkanin hjá tjóðini. Nú royna Stóra Bretland og USA at víðka nýtsluna av enskum, og hetta fær ikki verið uttan samband við royndina at víðka teirra megi og ávirkan. Sagt verður, at franskir myndugleikar stúra fyri, hvussu tað gongur aftur á hondina við tí franska málinum. Hetta er, tá ið samanum kemur, ikki bert eitt málsligt vandamál, men rakar eisini franskt vald og franska ávirkan á heimsins leikpalli.
Málvísindini verða nevnd málfrøði. Summir málfrøðingar vilja vera við, at um eini 100 ár eru helmingurin av teimum o.u. 6000 tungumálunum, ið eftir liva í heiminum, deyð. Og tað er ikki bert málini, ið doyggja; eisini øll tann fjølbroytta mentan, ið livir og er treytað av einum máli, doyr við tí. Vandin er tann, at málið hjá teimum, ið politiska og fíggjarliga valdið hava, trokar seg inn á málið hjá teimum minni mentu, ikki tí at tað málsliga er nakað betri, men stutt sagt tí at tað umboðar vald. Í samskifti, har ið luttakararnir hava ymisk móðurmál, men allir bert nýta eitt teirra, er valdið lagt í hendurnar á tí, sum hevur hetta málið til móðurmál; men trupulleikarnir, ið standast av málsligum smámunum og vantandi kunnleika í samskiftismálinum eru latnir teimum, sum ikki hava hetta samskiftismálið til móðurmál. Harafturat verður við "heimsmálum" ikki bert framt málslig, men við lít eisini mentanarlig kúgan.
Málið hevur tvær funksjónir:
- Innihald (tað, mann faktiskt sigur) - samskiftisfunksjón
- Samskiftisháttur (mátin, mann sigur tað uppá) - identitetskapandi funksjón
Hesar báðar funksjónir hava tvær mótstríðandi avleiðingar: Samskiftisfunksjónin hevur við sær at tað verður meiri standardisera og eins, meðan identitetsfunksjónin hevur við sær fjølbroytni og variasjón.
Tá mann sendir boðskap við máli, so er tað grundleggjandi fýra endamál:
- Indikativ Leggja fram. At úttala seg um naka veruligt í heiminum
- Imperativ Geva ordra. At heimurin skal verða, sum eg sigi
- Interrogativ Spurningar. At finna út av, hvussu heimurin í veruleikanum er
- Optativ Ynskir. At ímynda sær nakað óveruligt um heimin
Í málinum er vanligt at skilja í millum týdningin av orðum
- Prototypisk umboð fyri kategoriir. Dømi; at ganga. Annað dømi; ein bók
- Hypernym liggur omanfyri prototypir. Dømi; at flyta seg. Annað dømi; lesitilfar
- Hyponym meiri neyv definisjón. Dømi; at halta. Annað dømi; ein orðabók
Tá mann greiðir mál, býtur mann málið upp í:
- Fonetik verulig lýsing av orðaljóðum. Akustisk ljóð
- Fonologi tað minsta elementið, sum kann broyta týdningin av orðinum
- Morfologi tað minsta elementið í málinum, sum hevur ein týdning. Dømi; maðurin. maður - in (rót - bundið)
- Syntaks reglur fyri hvussu man ger ein setning. Reglur í málinum
- Semantik læran um týdningin av málinum, hvussu mann skipar vitanina um heimin
- Pragmatik hvussu mann nýtir málið. Tulkingar og týdningar, sum mállæran einsmøll ikki kann greiða frá. Dømi; Um mann spyr "Hevur tú ur?" So er tað ófólkaligt at svara "ja", sjálvt um mállæran sigur at tað skal mann. Rætta svarið uppá spurningin er jú at fortelja spyrjaran, hvat klokkan í veruleikanum er.
Málið skal; vera passandi, hava gjøgnumskygni, fella væl og vera rætt. Málið ger, at fólk í felag geva sær far um, tað sum tosað verur um, og at fólk kunnu samskifta um hvat sum helst; bæðið veruligt og óveruligt, í og uttanfyri støðuna, tey sjálvi eru í.
Vit kunnu gera vart við okkum, við tí samma málsliga mynstri men við ymiskum ljóðum - accent. Hvørja dialekt mann nýtir, veldst um hvagani mann er, men eisini hvussu vil vera viðgjørdur av móttakaranum. Harafturat veldst tað um evni, samskiftismiðil, og hvat mann væntar av málinum.
Eitt, sum verður nógv nýtt í málinun uttan at mann ger sær far um tað, er metonymi. Tað er, tá mann nýtir eitt orð, men orðið merkir meiri, enn grundtýdningurin. Dømi: "Hann gongur á Hoydølum." Hoydalar í hesum døminum merkir studentaskúlin, sum liggur í Hoydølum. Annað dømi: "Halldor Laxness liggur á hylluni." Tað er ikki persónurin, sum liggur á hylluni, men ein bók, har hann er rithøvundur til, sum liggur á hylluni.
Sosial dimensjónRætta
Mann varierar hvat mál og dialekt mann nýtir, alt eftir hvør tað er, mann tosar við. Her sipast til individualisering og fløktar sosialar identitetir. Sosialur status ger av hvussu rætt orðini mann nýtir eru. Verða orð nýtt, sum vera nýtt av fólkum av høgum sosialum statusi, so verða hesu orð góðtikin og sæð sum at vera røtt. Tað vil siga, í hesum sammanhengi snýr tað seg ikki um at tey røttu orðini vera vald útfrá innlitið, men meiri av tilvild. So sjálvsmyndin ella identiturin, sum mann ger av sær sjálvum gjøgnum málið, ikki kann koma fyri uttan so, at mann samanber og metir um sosialar bólkar.
Útlendsk ávirkanRætta
Málið verður eisini ávirka av útlandinum. Hvussu mann sær uppá aðrar tjóðir og mentanir hevur nógv at gera við makt og dominans. Tey mál, sum mann sær upp til, lænir mann orð og hættir frá. Til dømis íslendskt hevur havt eina ávirkan á føroyskt.
Sapir-Whorf hypotesanRætta
Í 1929 komu granskarar framm eini hypotesu, sum er uppkallað eftir teimum, sum sigur at fólk eru avmarkaði, tá tað snýr seg um, hvat tey kunnu hugsa, alt eftir hvat mál tey nýta. Tað er ógjørligt at hugsa tankar sum málið ikki loyvir. Málið er sum ein ramma, har hugsaðu tankarnir ikki kunnu fara út um. Vísindin er ikki komin til nakað endaligt svar um hetta.


text:
Orð: Oskar Hermansson
Lag: Flicka från Backafall
Gentan á Nesinum, eitt skalt tú vita:
kalt er og ilsligt um alt Barentshav,
hugur mín sveimar, vil heim til tín flyta –
til hina løtu tú seinast mær gav –
stríðast á dekkinum bráðkvikar hendur,
tráliga norðan nú strýkur um kinn,
skiparin boðar: á heimleið hann vendir,
strax síðsta hálið nú komið er inn.
Skipið varð borðfyllt av seinasta posa,
stuttur er túrur, eitt satt rimmar kvett,
gott lag á monnum, sum glaðlyntir brosa,
reint dekk og ruddað nú kós heim er sett –
standi til róðurs á brúnni so eina,
nátt er og havið so glitrandi stilt,
klárt er í erva og norðlýsið reina
fer eftir himinum stiklandi vilt.
Ber oss á herðunum høgættarbylgja,
fullfermda skipið djúpt setir um stund,
himnaljós øll mær so trúliga fylgja,
spáa mær stjørnur á lagnunnar fund:
heima á landi har bíðar mær yndið,
vinsamt mær fylgdi til báts hesa ferð –
gentan á Nesinum, sum í meg kyndi
ástareld bjartan ið logan enn ber.
Síggi ta stund tá vit stevna inn sundið,
eygleiðir tú okkar siglingarljós,
fevnast vit skulu á ástheitum fundi,
seta so samd okkar hjúnarbandskós –
fegin av havleiðum komin til landa,
skipið er lagt og í bryggjuna fest:
okkum tann stund er tá komin til handa,
ástvillu gerðir vár signa í heyst.


text:
Seinasta BAE RJ-100 úr flotanum hjá Atlansflogi
Atlantsflog og Malmø Aviation hava í dag undirskrivað ein sáttmála um, at svenska flogfelagið frá august langtíðarleigar seinasta flogfarið av slagnum RJ-100 frá Atlantsflogi. Leigutíðin er 17-30 mánaðir
Sáttmálin, sum Malmø Aviation og Atlantsflog, undirskrivaðu í dag, hevur við sær, at seinasta flogfarið av slagnum BAE Avro RJ-100 er á veg úr flotanum hjá Atlantsflogi. Felagið avgjørdi fyri nøkrum árum síðani at seta eina tilgongd í verk, har eldru flogførini skuldu úr flotanum, og at felagið ístaðin skuldi útvega sær flogfør av slagnum Airbus 319.
Malmø Aviation yvirtekur BAE Avro RJ-100 síðst í august, og leigutíðin er 17-30 mánaðir. Tá seinasta av eldru flogførunum er farið úr flotanum, hevur Atlantsflog ræði á trimum Airbus 319, tveimum BELL 412 tyrlum, og einari tyrlu av slagnum AW 139, sum flogfelagið leigar í mars til at brúka í frálandavinnuni í 2014.
Framtíðarflotin hjá Atlantsflogi er natúrligur partur av strategiarbeiðinum, ið er farið í gongd, og sum verður liðugt í juni. Leigumálið við Malmø Aviation ávirkar ikki ætlaða ársúrslitið hjá Atlantsflogi fyri 2014.
Atlantsflog fleyg frá fyrsta degi við BAE-flogførum. Tey eru so líðandi farin úr flotanum, eftir at Atlantsflog valdi at flúgva við Airbus 319.
Nakrar smærri ferðslubroytingar um jólini/nýggjárið
15. desembur 2014
Einfaldari og bíligari ferðaseðlar
03. desembur 2014
Ferðandi nummar 3.000.000 við Atlantic Airways
28. november 2014
Airbus flýgur NORÐ-ruturnar fram til 2016
26. september 2014
Egyptaland kostaði eisini í 1. ársfjórðingi 2014
24. apríl 2014
Results of the Offer for Shares in Atlantic Airways P/f
24. apríl 2014
Result of Extraordinary General Meeting 31 March 2014
31. Mars 2014
Sjálvboðið keypstilboð til partaeigarar í Atlantic Airways P/f
07. mars 2014
Eykaaðalfundur 31.mars 2014
07. mars 2014
Atlantic Airways to buy the privately owned shares in the company
10. februar 2014
Atlantic Airways wins tender to provide Statoil helicopter service
09. januar 2014


text:
Sangløta við umfatandi skrá verður í festivaltjaldinum á Toftum fríggjakvøldið, 4. mai kl. 20.30. Tiltakið er ókeypis.
Umframt kenda og vælsvingandi bólkin Blátt Gras úr Vágunum, fer lokali Petur Hans Hansen við bólki, eisini at framføra. Men áðrenn teir báðir bólkarnir koma á pallin, fara barnakór úr Nebo og Tabor, ungdómsbólkurin ELISHA og Undirhúskórið at syngja.
Í skránni er lýst við at sangløtan byrjar kl. 20.00. Men hon er útsett til kl. 20.30.
Tað er lokala Blákrossfelagið sum skipar fyri, og eftir sangløtuna fáa øll bjóða suppu, eins og kaffi eisini verður at fáa,
Seinni um kvøldið verður ungdómstiltak í tjaldinum.
Tílíkar sangløtur hava verið í tjaldinum seinastu árini, fríggjakvøldið áðrenn bátafestivalin, og hava altíð nógv fólk verið til tiltakið. Fyrireikarnir vóna at soleiðis verður eisini í ár, og ynskja øllum at verða hjartaliga vælkomin.


text:
Miðbankarnir framvegis avgerandi
- 13 Jul 2017
- - LÍV
Marknaðarinnlit - Juli 2017
Búskaparliga gongdin í USA er vorðin eitt sindur lakari, og hóast nógv arbeiðspláss verða sett á stovn, er at kalla einki lønartrýst. Tí er nakað av óvissu komin um næstu rentuhækkingarnar í USA, og komandi avgerðir hjá Fed fara at verða týðandi fyri gongdina í partabrøvunum í næstum. Evropisk tøl vísa, at tað gongur betri og betri búskaparliga í Evropa, og Mario Draghi, stjórin í ECB, er vorðin bjartskygdari. Tí eru longu evropisku renturnar hækkaðar og tað hevur darvað vinninginum frá lánsbrøvunum.
Juni gjørdist avbjóðandi
Hækkandi langar rentur umframt viknaði dollarin merktu vinningin á virðisbrævaíløgunum hjá LÍV í juni. Gongdin í longu rentunum gjørdi, at donsku lánsbrøvini høvdu eitt hall í mánaðinum á 0,21%. Kortini er ein vinningur á 0,61% síðani ársbyrjan. Verri gekst partabrøvunum, ið lækkaðu 1,99% í juni. Vinningurin síðani ársbyrjan er tó á hampuligum stigi, tí síðani 1. januar, hava partabrøvini, sum LÍV ger íløgur í, givið vinning á 6,26%. Bólkurin kallaður ”onnur lánsbrøv” góvu mótvegis hinum íløgubólkunum vinning í juni. Hesin var á 0,12% soleiðis at hesi síðani ársbyrjan hava givið vinning á 2,75%. Samlað hevur íløgan við hægra váðanum nú givið vinning á 2,19% síðani ársbyrjan, hóast juni samlað gav hall á 0,83%. Íøgan við lægra váðanum hevur givið vinning á 0,56% í ár, eftir at juni gav hall á 0,21%.
Betri búskaparlig gongd í Evropa?
Tað gongur betri í evropiska búskapinum um hugt verður eftir gongdini síðani ársbyrjan. Hetta er staðfest av fleiri búskaparligum tølum og av somu orsøk, eru vónirnar um búskaparvøksturin uppmettar, sum árið er liðið. Í løtuni verður væntað, at vøksturin í 2017 kann tátta í 2%. Góða gongdin varð eisini staðfest av stjóranum í Evropiska Miðbankanum (ECB), hann kallast Mario Draghi, beint fyri mánaðarskiftið. Bjørt orð frá Draghi um evropiska búskapin, fekk beinanvegin renturnar á longum evropiskum lánsbrøvum at hækka. Av somu orsøk vænta fíggjarmarknaðirnar nú enn meira, at ECB skjótt fer at kunngerða ein meira tálmandi pengapolitikk. Fyrsta tálmanin verður helst at síggja í byrjanin av 2018, tá ECB væntandi fer at minka um teirra keyp av lánsbrøvum. Hetta svarar til eina rentuhækking, tí minkandi eftirspurningurin eftir evropiskum lánsbrøvunum, fær rentuna á teimum at hækka. Hækkingin kann tó lokka lánsbrævaíleggjarar at keypa fleiri lánsbrøv soleiðis at rentan lækkar aftur. Beint áðrenn mánaðarskiftið lá rentan á 10-ára danska statslánsbrævinum á 0,47% og hon hækkaði at kalla út í eitt til 0,77% fyrstu vikuna av juli. Nú er rentan tó lækkað aftur í 0,67%. Tað er sum kunnugt inflatiónin, ið veruliga má hækka, áðrenn longu renturnar finna verandi hægri stig.
Rentuhækkingar óvissari
Meðan tað hevur gingið betri í evropiska búskapinum, so hevur gongdin verið nakað lakari í USA. Orsøkin kann vera, at vinnulívið er vónbrotið av ætlanunum hjá Trump, men orsøkin kann eisin vera vánaliga gongdin í oljuídnaðinum, nú oljuprísurin er á sera lágum stigi. Eitt úrslit av hesum er, at dollarin er lækkaður og tískil hava partabrævaíleggjarar okkara megin Atlantshavið ikki vunnið pening av amerikonskum partabrøvum. Dollarin er viknaður, hóast amerikanski miðbankin (Fed) aftur hækkaði leiðandi rentuna 14. juni. Nakað av óvissu hevur tó tikið seg upp um komandi rentuhækkingar, tí hóast farna arbeiðsmarknaðarfrágreiðingin vísti, at fleiri arbeiðpláss vóru sett á stovn í juni, enn væntað og arbeiðsloysið er lágt, so er at kallað einki lønartrýst. Fleiri rentu-hækkingar kunnu tí køva inflatiónina og tað ynskir Fed ikki. Búskaparvøkstur er tó til staðar í USA og tískil verður væntað, at partabrøvini, ið stóðu seg væl í fyrru árshálvu, eisini fara at standa seg nøktandi restina av árinum. Hetta er tó tengt at roknskapunum, sum verða kunngjørdir næstu vikurnar umframt tíðindum um, hvussu Fed møguliga fer at lækka teirra risaognir av lánsbrøvum.
Vinningurin síðani ársbyrjan er tó á hampuligum stigi, tí síðani 1. januar, hava partabrøvini, sum LÍV ger íløgur í, givið vinning á 6,26%.


text:
Føroyska Sjómansmissiónin
08.03.2017 - 17:23
Fiskur > Tíðindi > Føroyar
Í dag lógu fýra skip og bíðaðu eftir landing til Havsbrún. Írsku trolararnir Father Mckee og Brendelen hava fiskað havgølt. Father Mckee hevur 1300 tons og Brendelen nakað minni.
Teirra kvota eftir havgølt er uppi á hesum sinni. Tey fara nú á svartkjaftaveiðu.
Klokkan 11 fyrrapartin komu bæði Borgarin við 2100 tonsum og Norðingur 1900 tons av svartkjafti.
Skipari á Norðingi er Lion Petersen. Hann letur væl at túrinum, sum hevur vart í eina viku.
-Hetta er okkara fyrsti túrur og vit eru væl nøgdir við skipið, sigur skiparin á Borgaranum,Jónleif Joensen.
- Avbjóðingar hava verið og tað høvdu vit eisini væntað. Harafturat var sjaskveður onkran av døgunum. Eg kann tí siga, at vit hava fingið roynt bæði útgerðina, skipið og manningina-,sigur Jónleif.
Borgarin hevur verið burturi í eina góða viku.
Tá Norðingur og Borgarin hava landað fara teir aftur á svartkjaftaveiðu.
Meira frá Føroysku Sjómansmissiónini her


text:
Enniberg fingið jólapakkarnar
Ein heilsan frá manningini umborð á Enniberg, við tøkk fyri jólapakkarnar.
Hervið sendi eg tykkum nakrar myndir, í samband við at vit sigldu til Akraberg eftir jólapakkum, sum tit høvdu sent við teimum upp í Barentshavið.
Samstundist fari eg at nýta høvi at takka Sjómansmissiónini fyri tað megnar arbeiðið, hon ger fyri okkara sjómenn.
Eisini ein hjartans tøkk til kvinnurnar fyri tað fantastiska arbeiði tit gera fyri okkum, og lívga okkum við jólapakkum.
Bestu heilsan frá øllum umborð á Enniberg og alt tað besta.
Takk fyri og Harrans signing. V.h. Juel.
Kelda: facebook.com/sjomansmissionin
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Páll á Reynatúgvu hevur sett Jacob Vestergaard, landsstýrismann ein § 52a fyrispurning um nýggj uppisjóvarskip í føroyska fiskiflotanum
1. Hvørjar fortreytir skulu lúkast fyri at fáa loyvi at fiska uppisjóvarfisk í Føroyum og sambært millumtjóða sáttmálum?
2. Kunnu verandi uppisjóvarskip verða skift út við onnur størri skip og undir hvørjum treytum?
3. Í hvørjum plássum í landinum eru verandi føroysku uppisjóvarskip heima¬hoyrandi?
4. Er nøkur umsókn komin úr Sandoynni um loyvi til uppisjóvarfiskiskap?
5. Er tað rímiligt, at Sandoyggin ikki fær tillutað uppisjóvarloyvi, tá onnur øki fáa tað?
Viðmerkingar
Tað kann fyri vanliga føroyingin tykjast sum um, at mismunur verður gjørdur á teimum, sum ynskja at sleppa fram at í fiskivinnuni, serliga uppisjóvarvinnuni í Føroyum. Meðan summi í áravís stríðast fyri at sleppa fram at vinnuliga dreyminum, so sigla onnur í eini handavending, ein knørrur fyri og annar eftir, inn á føroysku grunnarnar.
Á Løgtingi, 12. desember 2014
Páll á Reynatúgvu


text:
Endamálið við Generation 2030-ætlanini er, at stuðla Agenda 2030. Serliga á teimum økjum, har Norðurlond ikki eru “best í flokkinum”.
Norðurlendsku samstarvsráðharrarnir, sum týsdagin góðkendu Generation 2030-ætlanina á fundið týsdagin, løgdu dent á, at heimssamfelagið hevur eina felags ábyrgd í at virka fyri at málini fyri burðardygd verða rokkin.
- Tíðarkarmurin er avmarkaður. Heimsins lond hava stutta tíð at taka avgerandi stig fram ímóti eini burðardyggari framtíð, sum ger tað møguligt hjá núverandi og komandi ættarliðum at liva eitt gott lív. Skal tað eydnast, krevur tað samstarv, sigur Frank Bakke-Jensen, sum er formaður fyri norðurlendsku samstarvsráðharrarnar í 2017.
Ætlanin skal gera samstarv og vitanarbýti millum ymisk umboð og ymiskar málbólkar í norðurlendska samfelagnum møguligt. Børn og ung, sum longu eru avgerandi partar í arbeiðinum við burðardygd, eru útnevnd sum serligur málbólkur.
- Tað, at vit hava dirvið at peika á tey øki, har Norðurlond enn mangla menning, hevur vakt stóran ans í vinnulívinum og hjá borgarum, og boðar frá góðum í mun til framhaldandi menningina av ætlanini, staðfestir Frank Bakke-Jensen.
Í Norðurlendska Ráðharraráðnum skal ætlanin skapa samvirkanarárin við tey átøk, ið longu eru og arbeiða fyri at náa málunum fyri burðardygd, sum t.d. Nordic Solutions to Global Challenges.


text:
Norðurlandaráðið hevur almannakunngjørt leinkjuportalin Norden Business, sum hevur savnað viðkomandi leinkjur til almennar stovnar og regluverk, sum leggja karmar um at reka fyritøku í norðurlondunum.
Endamálið við portalinum er at geva eitt yvirblikk yvir lógir og reglur í einstøku norðurlondunum, við at velja einstaka landi og soleiðis fáa eitt skjótt yvirlit yvir, hvat er galdandi viðvíkjandi stovnsetan av fyritøkum, rekruttering av starvsfólki ella sølu og handli í teimum einstøku norðurlondunum.
Umframt leinkjuportalin er eisini møguleiki at finna leinkjur til viðkomandi myndugleikar, har tað ber til at fáa persónliga vegleiðing. Portalurin er á svenskum, donskum, finskum, norskum og íslendskum máli.
Málbólkurin er serliga smærri og miðalstórar fyritøkur, sum ynskja at stovnseta fyritøkur ella finna starvsfólk á norðurlendska marknaðinum.
Atgongd til leinkjuportalin er: http://nordenbusiness.org/home


text:
16. Jul 2012
Um bara eina viku byrjar føroya stórsta súkklukapping. Kappingin ber navnið Effo Kring Føroyar 2012.
07. Jul 2012
Súkklukapping sunnudagin 8. juli 2012 í Vestmanna á Fjarðastevnu.Børnini súkkla fyrst og súkkla væntandi í uml. 20-25 minuttir. Síðani súkkla tey vaksnu og unglingarnir og súkkla í uml. 45-50 minuttir.Vestmenningar hava syrgt fyri, at vegirnir verða stongdir, soleiðis at friður verður at súkkla.Kappingin hjá børnunum...
01. Jul 2012
So er aftur ein súkklukapping á skránni!Súkkla verður soleiðis: Unglingar og "Elitan" koyrir soleiðis: Hvalvík - Eiði - Eiðisskarð - Gjógv - Funning - Funningsbotn - gjøgnum tunnilin við Streymin - Hvalvík. Motionistarnir: Hvalvík - Eiði - Hvalvík Planurin...
10. Jun 2012
Gunnar Dahl Olsen, Andrass Joensen og Jóanis Albert Nielsen (Mynd: Jóhan Jacobsen)Í dag skipaði Tórshavnar Súkklufelag fyri kapping í einkultstarti. Kappast varð á 30 km teininum frá Plantusøluni við Hvítanesvegin í Havn til Kalbak og so aftur á mál við Plantusøluna.Veðrið var gott til kapping,...
08. Jun 2012
Sunnudagin var fjallasúkklukapping í Danmark, við føroyskum súkklara ovast á sigurspallinum. Kappingin var ein av fimm liga kappingum, ið eru hægst mettu kappingarnar saman við DM kappingunum. Havnarmaðurin Helgi Winther Olsen, ið til dagliga súkklar á elituliðnum hjá danska felagnum Dansk Mountainbike...
20. Mai 2012
Jóanis Nielsen hevur skriva eina grein um kappingina í dag og vit vísa til hansara heimasíðu HERNevnast kann at Gudmundur vann kappingina. Fylg leinkjuni fyri at síggja meir um kappingina.Úrslitini:Menn - 81 km.1. Gudmundur Joensen 2.42.572. Kjartan Egholm 2.46.183. Jóanis Albert Nielsen 2.46.274. Dávur...
16. Mai 2012
So er aftur súkklukapping á skránni, og vit fara at gera eina roynd at fáa enn fleiri við hesuferð.Á páskum var undirtøkan góð, og nú vóna fyrireikararnir, at enn fleiri luttaka. Tí verður skipa fyri kapping á tveimum teinum – ein á uml. 60 km,...
11. Apr 2012
Aðalfundur hjá Tórshavnar Súkklufelag (TSF) verður mánakvøldið 7. mai 2012 kl 20.00. Skrá sambært lógum felagsins.Aðalfundurin verður í ÍSF húsinum í Havn. www.tsf.fo -- Vegna Tórshavnar SúkklufelagEli J. Christiansen ...


text:
Tá vit í gjár varisliga stigu inn á spegilsgólvið í nýrestaureraða, stórsligna Bládýpinum, var gleðin stór og serlig. Gleðin yvir verkið varð ikki minni av kensluni av at hava verið medvirkandi til, at Bládýpið slapp at standa við og vera partur av Listasavni Føroya. Hetta er eingin sjálvsagdur lutur, tí í fleiri ár var ætlanin, at Listasavnið skuldi sleppa sær av við Bládýpið. Í útvarpi, sjónvarpi, bløðunum og seinni eisini á facebook gjørdu vit báðar, ritstjórarnir á listablogginum vart við listarligu góðskuna á verkinum, sum er ein gáva til Føroya fólk frá listamanninum. So líðandi gjørdust vit alsamt fleiri mótmælandi, og nú er verkið komið til heiður og æru har sum tað hoyrir heima. Eg havi eina mappu við greinum, ið snúgva seg um listastríðið og harav eru fleiri, ið snúgva seg um Bládýpið, m.a. tann hjá Peturi Mohr Reinert við ógloymandi yvirskriftini "Bingjan hjá Tróndi er sku ikki nøkur vanlig bingja". Nei, tað kunnu vit og hvør tann, ið vitjar Listasavn Føroya geva Peturi rætt í.
Sunday, March 4, 2012
Stríðið um Bládýpið er av
Tá vit í gjár varisliga stigu inn á spegilsgólvið í nýrestaureraða, stórsligna Bládýpinum, var gleðin stór og serlig. Gleðin yvir verkið varð ikki minni av kensluni av at hava verið medvirkandi til, at Bládýpið slapp at standa við og vera partur av Listasavni Føroya. Hetta er eingin sjálvsagdur lutur, tí í fleiri ár var ætlanin, at Listasavnið skuldi sleppa sær av við Bládýpið. Í útvarpi, sjónvarpi, bløðunum og seinni eisini á facebook gjørdu vit báðar, ritstjórarnir á listablogginum vart við listarligu góðskuna á verkinum, sum er ein gáva til Føroya fólk frá listamanninum. So líðandi gjørdust vit alsamt fleiri mótmælandi, og nú er verkið komið til heiður og æru har sum tað hoyrir heima. Eg havi eina mappu við greinum, ið snúgva seg um listastríðið og harav eru fleiri, ið snúgva seg um Bládýpið, m.a. tann hjá Peturi Mohr Reinert við ógloymandi yvirskriftini "Bingjan hjá Tróndi er sku ikki nøkur vanlig bingja". Nei, tað kunnu vit og hvør tann, ið vitjar Listasavn Føroya geva Peturi rætt í.
Posted by Listin at 10:48 AM
Labels: KP, list og samfelag


text:
Sørvágs kommuna nýggjan graslíkisvøll frá Ide Møblum
politikkur08-02-2017 - 15:53 - Jóanis Nielsen
Tíðindaskriv: 07-02-2017
Sørvágs kommuna hevur avgjørt at skifta verandi graslíkisvøll í Sørvági út við ein nýggjan.
Skipað var fyri innbodnari licitatión í januar 2017. Trý tilboð vóru latin inn. Ide Møblar vann útbjóðingina, sum umfatar at skifta gamla vøllin út og leggja nýtt graslíki á. Ide Møblar var annars eisini veitari av núverandi vøllinum, sum var lagdur á í 2005.
Vøllurin í Sørvági verður av slagnum DOMO VARIOSLIDE S PRO, sum sambært Birgiri Andreasen frá Ide Møblum er topp produktið og nýggjasta ættarliðið av graslíkisvøllum hjá DOMO, sum er størsti veitari av graslíkisvøllum í Evropa.
Tað frøðir okkum, at Sørvágs kommuna aftur hesuferð hevur víst okkum tað álit at taka av okkara tilboði, og at nýggi vøllurin verður av nýggjasta slagnum hjá DOMO.
Tað sum serliga eyðkennir nýggjastu graslíkisvøllirnar frá DOMO eru teir sera góðu eginleikarnar, ið graslíkið gevur spælarum, sum venja og spæla dystir á slíkum graslíki.
Sambært DOMO ger uppbygnaðurin á tí serliga patenteraða HELIFLEX grasinum, at grasstráini altíð varðveita sína loddrættu støðu. Ein annar sera týðandi fyrimunur við hesum graslíki er, at stráini halda upp á gummifylluna, so tørvurin fyri eftirfylling av gummi verður nærum ongin, sum royndir okkara seinastu 6 árini eisini hava prógvað. Hetta er ein stórur fíggjarligur fyrimunur hjá okkara kundum og hevur harafturat eisini sera jaliga ávirkan á umhvørvið.
Ide Møblar og DOMO veita 10 ára garanti upp á nýggjar graslíkisvøllir og bjóða harafturat eitt árligt skipað eftirlit og viðlíkahald av vøllum, sum serkøn starvsfólk taka sær av. Hetta tryggjar at graslíkið altíð er í besta standi og hevur bestu dygdina at venja og spæla dystir á, sigur Birgir Andreasen at enda.
Ide Møblar er ein føroysk fyritøka, sum hevur 38 ár á baki í Føroyum. Felagið legði fyrsta graslíkisvøllin á í Havn longu í 1986 og hevur síðani lagt nógvar graslíkisvøllir í Føroyum. Seinastu 6 árini hevur Ide Møblar lagt 9 av teimum nýggjaru vøllunum, sum liggja runt um í Føroyum. Harumframt hevur Ide Møblar lagt fleiri av teimum smærru vøllunum til kommunur í Føroyum.


text:
Í dag boðar løgmaður, Kaj Leo Holm Johannesen, frá at hann hevur gjørt av at loysa Kára P. Højgaard úr embætinum sum landsstýrismaður í innlendismálum. Tí hava Høgni Mohr, journalistur, og Brian Samson, fotografur, sett landstýsimanninum stevnu í Vásbotni, sum sæst omanfyri. Samrøðan verður send í Degi og Viku í kvøld.
Kári P. Højgaard er føddur 21. juli 1951 á Strondum og umboðar Sjálvstýrisflokkin. Núverandi samgonga millum Sambandsflokkin, Fólkaflokkin, Miðflokkin og Sjálvstýrisflokkin varð skipað 14. november 2011. Heimasíðan hjá Landstýrinum upplysir, at foreldur eru Meinhardt og Jenny Højgaard f. Poulsen, hjúnafelagi er Simona, dóttir Borghild og Anisetus Eliasen í Fuglafirði, børnini eru Maibritt, Jan, Anni, Bogi, Bárður og Heidi. Upplýst verður at Kári hevur realprógv av Glyvrum 1967 og hevur arbeitt sum sjómaður 1967-1971, frá 1. august 1971 sum avgreiðslupostboð og yvirpostboð frá 1976. Hann varð valdur Býráðslimur í Runavíkar kommunu í 1988 og hevur verið varamaður á tingi frá 26. februar 2001-2002 fyri Sámal Petur í Grund meðan hann var landsstýrismaður. Kári hevur verið løgtingsmaður síðan 2002 og afturvaldur á ting 19. januar 2008. Í 2004 gjørdist hann formaður í Landsstýrismálanevndini, limur í Fíggjarnevndini og Útnorðurráðnum. Tíðarskeiðið 2002-2004 limur í Fíggjarnevndini, Mentanarnevndini og Útnorðurráðnum. Kári P. Højgaard býr á Leitisvegi 45 í Saltangará.
Kári P. Højgaard fer aftur í tingið og Jógvan Skorheim missir sostatt tingsessin. Fyribils fyrisitur løgmaður Kaj Leo Holm Johannesen innlendismál. Løgmaður sigur á heimasíðuni hjá Løgmansskrivstovuni: “Eg virði tað stóra arbeiðið, landsstýrismaðurin hevur gjørt til tess at útbyggja undirstøðukervið, soleiðis at okkara samfelag støðugt kann betrast og mennast. Eg má tó ásanna, at málið hevur skapt so mikið nógv órógv, at eg nú meti, at tað kann ávirka virkisføri hjá landsstýrinum. Tí havi eg tikið hesa avgerð.”
Kaj Leo Holm Johannesen varð valdur til løgmann 26. september 2008. Sum løgmaður hevur Kaj Leo Holm Johannesen ábyrgd av stýrisskipanarmálum og fyrisiting. Løgmaður fyrisitur eisini uttanríkismál. Løgmaður samskipar starv landsstýrismanna og boðar í hesum sambandi regluliga til landsstýrisfundar.


text:
Ostabollar (úr bókini "Lætt & Leskiligt" 2'arin)
Arbeiðsháttur
Loys gerina upp í flógva vatninum.
Rør restina av tilfarinum í, hveitimjølið seinast, og elt væl, til deiggið sleppur ílatinum.
Set deiggið at ganga í uml. 30 min.
Elt deiggið aftur, evna 25 bollar, og set á bakarovnsplátu, sum er klødd við bakipappíri.
Set at ganga á flógvum staði í 30 min.
Hita ovnin til 200° og baka mitt í ovninum í uml. 15-18 min.
Tilfar50 g av pressuger
2 dl av flógvum vatni
2 ssk av olju
2 dl av blaki
2 tsk av salti
100 g av rivnum osti (20-30+)
3 ssk av persillu
200 g av fullkornshveitimjøli
uml. 500 g av hveitimjøli


text:
Føroyingar roykja minni og røra seg meiraTalið á føroyingum, ið roykja dagliga er fallið seks prosent seinasta árið. Somuleiðis er talið á teimum, ið røra seg vaksið. Tað vísir nýggj Gallupkanning hjá Fólkaheilsuráðnum.
Eitt rák, sum formaðurin í Fólkaheilsuráðnum, Pál Weihe, fegnast um.
“Nú gongur rætta vegin, og tað eru vit sjálvandi glað fyri. Vit eru í eini tíð, har fólk eru sera tilvitað um heilsuna, og tað rákið síggja vit aftur í tølunum í nýggju kanningini, “ sigur Pál Weihe.
“Ikki bara er talið av roykjarum fallið, men at fleiri eru farin at røra seg regluliga er nakað, sum ikki bara tann einstaki fær gleði av, men eisini samfelagið sum heild, tí reglulig rørsla kann virka sjúkufyribyrgjandi. Reglulig rørsla hevur jaliga ávirkan á hjarta, blóðrensl og vøddar, og somuleiðis kunnu fólk, ið vanliga ikki røra seg betra um heilsuna við at byrja at røra seg.”
Sambært nýggju Gallupkanningini er talið av fólkum, ið roykja dagliga fallið frá 28% í fjør til 22%.
Somuleiðis vísir kanningin, at meira enn triði hvør føroyingur rørir seg fýra ferðir um vikuna ella meira. Nevniliga 36%, og tað ein øking samanborið við í fjør. Umframt hesa jaligu gongdina, eru tað fleiri, ið røra seg 1-3 ferðir um vikuna, so tilsamans røra tríggir út av fýra føroyingum seg regluliga.
Um tit vilja hava fleiri viðmerkingar, kunnu tit venda tykkum til Pál Weihe, formann í Fólkaheilsuráðnum, tlf. 21 66 96 ella Ólav Jøkladal, átaksleiðara, tlf. 51 51 55.
---
Gallupkanningin er gjørd av Gallup Føroyum í tíðarskeiðnum 11. – 21. august 2014. 539 tilvildarliga útvaldir respondentar hava svarað kanningini.